
In această lucrare se expun noţiunile de bază nece¬ 
sare fotografierii in alb-negru a peisajelor. 

După ce se dau elementele de compoziţie a peisajului, 
lucrarea tratează despre fotografiile de peisaje in diferite 
anotimpuri şi locuri specifice peisajelor. Astfel, se descriu: 
peisajul de primăvară, de vară, toamnă şi iarnă, peisajul 
alpin, peisajul marin etc. De asemenea se acordă o aten¬ 
ţie deosebită peisajului industrial. 

Materialul care ilustrează textul se referă la pei¬ 
saje specifice ţării noastre : Marea, Delta, Dunărea, 
munţii etc. ; el face parte din fotografiile autorului şi din 
colecţia Asociaţiei artiştilor fotografi din R.P.R. sau a 
Cercului de fotografi amatori al medicilor. 

Cartea se adresează fotografilor amatori, începători 
şi avansaţi. 


PREFAŢĂ 


Printre numeroasele manifestări ale culturii în ţara noas¬ 
tră, arta fotografică este din ce în ce mai apreciată de cercuri 
tot mai largi de oameni ai muncii. 

In trecut, sub vechiul regim, acest gen de artă era desconsi¬ 
derat şi chiar frînat în dezvoltarea sa. Abia după eliberarea 
ţării noastre, acest gen de artă s-a putut dezvoltaşi a cunoscut, 
chiar de la primele manifestări, succese importante. Prin carac¬ 
terul autenticităţii sale, fotografia constituie o mărturie a celor 
mai importante evenimente ale contemporaneităţii. Prin inter¬ 
mediul presei stu al expoziţiilor, fotografia este un document 
puternic al vieţii şi al faptelor oamenilor, este o armă eficace 
în lupta pentru o viaţă mai bună, pentru pace, împotriva răz¬ 
boiului. Prin intermediul presei fotografia popularizează tot ce 
este nou şi progresist, demască şi combate ceea ce este retrograd. 

Fotografia este — pentru cei tineri, ca şi pentru cei mai 
vîrstnici — una dintre cele mai frumoase preocupări. 

Satisfacţiile oferite de fotografie sînt nebănuit de mari 
şi cei care spun că, fotografiind, poţi să ai mai mult de la 
viaţă, desigur că nu greşesc. 

în adevăr, fixarea în imagini a locurilor care ţi-au plăcut 
mai mult, care te-au impresionat în mod deosebit, îţi permite 
să le poţi revedea şi admira şi alteori, depănînd firul amintiri¬ 
lor. Chiar mai mult, poţi să le faci cunoscute şi altora, cărora 
să le incinte ochiul şi să-i îmbie să le vadă şi să le admire, la 
rîndul lor. 

In felul acesta se explică uşor de ce peisajul a reprezentat 
— de mult şi în toate locurile — unul dintre cele mai apreciate 
genuri ale fotografiei. Şi aceasta, cu atît mai mult în ţara 
noastră, unde natura a fost atît de darnică şi cele mai felurite 
şi frumoase peisaje sînt uşor la îndemîna celor care vor să le 
fotografieze: de la munte la mare, de la deal la cîmpie. 

Şi totuşi, peisajele par să fie oarecum subapreciate şi mini¬ 
malizate în ce priveşte posibilitatea realizării lor. 

Departe de a fi chiar atît de simple, peisajele trebuie să 
fie şi ele nu numai simţite, dar şi destul de mult gîndite. 

Pentru cei care se întreabă, dacă în faţa unui peisaj trebuie 
să ne punem chiar atît de multe probleme, putem spune că 
timpul şi experienţa sînt factorii care pot duce la cele mai 
bune realizări. 

Aceeaşi experienţă va putea să ne ajute şi în problema 
datelor tehnice (alegerea diafragmei, fixarea timpului de 
expunere etc.) care, în mod intenţionat,nu însoţesc fotografiile 
reproduse. 

Şi aceasta pentru că — în primul rînd — cei care îşi no¬ 
tează astfel de date, pentru fiecare fotografie executată, sînt 
excepţional de rari. Astfel fiind, ar rămîne ca datele tehnice 
să fie reconstituite (ceea ce, pentru un fotograf experimentat, 
nu ar fi prea greu — avînd, totuşi, un caracter de „relativitate"). 
în al doilea rînd, pentru că folosul unor astfel de date este 
şi el „relativ", ţinînd seamă că este foarte greu să se prezinte, 
în repetate rînduri, aceleaşi condiţii de lucru. 

Propria experienţă, studiul şi perseverenţa, succesele şi 
insuccesele, rămîn, pînă la urmă, cei mai buni călăuzitori. 

Autorul 



I. PEISAJUL 


în general, peisajul reprezintă priveliştea unei întin¬ 
deri de pămînt (şes, deal, munte) sau de apă, care poate fi 
cuprinsă cu o singură privire. 

Din punct de vedere artistic, se consideră peisaj o operă 
de artă în care artistul prezintă un colţ din natură, consti¬ 
tuind un tot estetic. 

Totuşi, fiecare peisaj din natură are o semnificaţie, 
un „ce“, care produce artistului o anumită stare sufle¬ 
tească. 

în felul acesta ne explicăm, în primul rînd, sensibilitatea 
şi preferinţele unora sau ale altora în ce priveşte peisajele 
de munte sau de deal, de cîmpie sau marine. 

în al doilea rînd stă însăşi alegerea unor anumite colţuri 
din natură, cum şi tratarea lor diferită. 

De altfel, peisajul a fost definit şi ca „o stare a sufletului 11 , 
considerîndu-se că artistul, prin prezentarea peisajului, se 
reprezintă pe el însuşi, îşi prezintă propria lui simţire în 
mijlocul naturii. 

O întrebare pe care şi-au pus-o mulţi artişti şi critici de 
artă a fost însă următoarea: peisajul trebuie să reprezinte 
numai natura, aşa cum este în realitate, sau el trebuie să fie 
rezultatul unei compoziţii? 

Desigur că nu este suficient să se înregistreze pe foto¬ 
grafie, de exemplu, o şosea de munte cu calea ferată alătu¬ 
rată sau un colţ al naturii, pentru a obţine un peisaj 
artistic. 

Reproducerea naturii, aşa cum se prezintă în realitate, 
nu va putea duce, totuşi, la cele mai frumoase realizări, 
decît atunci cînd au fost studiate şi aplicate, pe lîngă 
cele mai bune condiţii tehnice, şi cele mai reuşite com¬ 
poziţii. 

II. PEISAJUL FOTOGRAFIC 


Peisajul, prin însuşi conţinutul său (depărtare, întindere, 
spaţiu), constituie una dintre cele mai interesante ramuri 
ale fotografiei. 

în adevăr, în fiecare peisaj se ascunde ceva din dragostea 
pentru natură pe care o simte fiecare dintre noi. 

Astfel se explică preferinţa pe care mulţi o au pentru foto¬ 
grafierea peisajelor. 

Totuşi, realizarea unui bun peisaj nu este chiar atît de 
simplă cum s-ar putea crede. în adevăr, la toate celelalte 
genuri de fotografie avem posibilitatea să ne apropiem de 
ceea ce fotografiem şi,prin apropiere, să accentuăm mărimea, 
să modelăm şi să facem uneori interesant chiar şi cel mai 
neînsemnat subiect. 

La peisaj, dimpotrivă, cele mai mari lucruri care se pot 
imagina — noţiuni de depărtare şi de spaţiu—trebuie redate 
la scară cît mai mică: kilometri pătraţi trebuie reduşi la 
milimetri pătraţi. 

De aceea, la fotografierea peisajelor vor trebui alese, 
totdeauna, numai subiectele cele mai valoroase, care să se 
adreseze nu numai ochiului, ci şi sensibilităţii privitorului. 


III. ARTA DE A VEDEA ŞI DE A 
COMPUNE FOTOGRAFIC 

Obiectivul fotografic înregistrează pe suprafaţa materia¬ 
lului negativ, simultan şi cu cea mai mare exactitate, tot 
ceea ce intră în unghiul de poză limitat, în mod normal, la 
un con cu deschiderea de 50° (sînt şi obiective cu unghiuri 
de poză mai mari sau mai mici). 

Ochiul omenesc vede însă lucrurile cu totul altfel. Deşi 
are un cîmp de vedere mai mare decît unghiul de poză al 
obiectivului fotografic obişnuit, totuşi, el nu vede în mod 
absolut clar decît cele cuprinse într-un unghi mult mai mic 
(28°), restul rămînînd în cîmpul total de vedere, însă în 
mod vag, imprecis. 

îndată ce se mişcă ceva în acest cîmp de vedere al 
ochiului omenesc, privirea se îndreaptă imediat într-acolo şi 
imaginea respectivă capătă claritatea necesară. 

De asemenea, spre deosebire de om — care vede „plastic" 
spaţjul sub trei dimensiuni — aparatele fotografice „văd“ 
lucrurile numai sub două dimensiuni, iar culorile din natură 
le redă — în fotografia obişnuită alb-negru — numai în 
tonuri cenuşii, corespunzătoare gradului lor de luminozitate. 

Pe de altă parte, ochiul nu cuprinde obiectele cu o singură 
privire, ci parcurge succesiv (deşi foarte repede) cîmpul 
său de vedere şi se fixează numai asupra lucrurilor care îl 
interesează dintr-un punct de vedere oarecare. 

Concomitent, însă, cu impresiile vizuale, dispuse în 
ordinea importanţei lor (după criterii pe cît de personale, pe 
atît de variate), omul culege o serie de impresii şi cu alte 
simţuri (miros, auz), ori senzaţii (cald, frig) sau noţiuni 
(noţiunea de distanţă etc.), care toate se unifică într-un sin¬ 
gur tablou. 

Aşadar ne găsim în faţa unui adevărat proces interior, 
deoarece ochiul omenesc face totdeauna o selecţie între ceea 
ce îl interesează şi ceea ce nu-1 interesează, — în tabloul 
care ia fiinţă — în creier — impresiile vizuale fiind comple¬ 
tate şi cu alte impresii, producînd un complex de senzaţii 
care se traduc prin emoţia artistului în faţa celor văzute. 

Ochiul omenesc nu vede, cu cea mai mare exactitate, ca 
obiectivul fotografic, fiecare detaliu care se află in cîmpul 
său de vedere şi precizia vizuală a fiecărui lucru depinde de 
gradul de exerciţiu al fotografului (spirit de observaţie), de 
noutatea, de interesul pe care l-au trezit cele văzute şi de 
dispoziţia momentană. 

Omul nu vede niciodată lucrurile astfel cum sînt în 
realitate, ci în raport cu reprezentările produse în creier 
sub influenţa sensibilităţii personale, a obişnuinţei, a cu¬ 
noştinţelor şi a altor factori întîmplători. 

De altfel faptul, verificat de multe ori, că din mai mulţi 
martori oculari ai unui eveniment, fiecare face o descriere 
vizuală diferită, arată suficient de clar gradul de subiectivi¬ 
tate cu care vede omul. 

în concluzie: ochiul omenesc face totdeauna o selecţie 
între „esenţial" (ceea ce îl interesează) şi „neesenţial", în 
timp ce obiectivul fotografic redă în mod mecanic şi cu, aceeaşi 
intensitate tot ce se află în cîmpul său de vedere. 

Deşi s-ar părea că această vedere sugestivă (deformată) 
a realităţii ar constitui un dezavantaj, în fond ea este primul 
pas în domeniul unei realizări artistice. De altfel, în nici o 
artă — inclusiv fotografia — copierea naturii (cu precizia 

unui obiectiv fotografic) nu v.a da naştere unei opere de artă, 
a cărei caracteristică principală este tocmai libertatea pe 
care o lasă fanteziei de a completa diferenţa dintre reprodu¬ 
cerea fidelă şi simplificarea, prin stilizare şi concentrare, 
necesară oricărei realizări artistice. 

Tehnica singură, oricît de desăvîrşită ar fi, nu va putea 
realiza niciodată o fotografie artistică, ci arta de a vedea foto¬ 
grafic şi cunoştinţele de estetică fotografică vor fi acelea care, 
printr-o anumită corelaţie spirituală, vor modifica repro¬ 
ducerea mecanică a obiectivului fotografic, introducînd în 
tablou cît mai mult din personalitatea sa. Sensibilitatea 
fotografului trebuie să fie un filtru prin care să treacă tot 
ceea ce fotografiază. 

De altfel, o fotografie artistică este aceea care se adresează 
nu numai ochiului, ci şi sensibilităţii privitorului. 

în legătură cu cele de mai sus, arta de a vedea şi de a com¬ 
pune fotografic constă în capacitatea de apreciere a tuturor 
elementelor cu caracter iconogenic, adică susceptibile de 
a fi redate estetic în fotografie. 


IV. ÎNCADRAREA 

încadrare se numeşte operaţia, la executarea unei fotogra¬ 
fii, care constă în alegerea —din întregul peisaj care se 
prezintă în faţa ochilor — doar a unei anumite porţiuni, în 
care se află subiectul pe care dorim să-l reproducem prin 
fotografiere. 

Afară de această încadrare, care se face pentru a lăsa 
înafara cîmpului obiectivului tot ce se consideră că nu este 
esenţial pentru fotografia respectivă, o operaţie similară — 
numită decupaj — se execută, în general,cu ocazia măririlor, 
cînd dintr-un negativ se foloseşte numai o anumită parte, 
stabilind astfel cuprinsul şi formatul definitiv al imaginii. 

Dacă, pentru alte genuri de fotografie, încadrarea ini¬ 
ţială poate fi făcută cu oarecare aproximaţie, putînd fi 
corectată prin decupajul executat la mărire, pentru peisaj 
este de dorit să se stabilească cu toată precizia încadrarea 
cea mai corespunzătoare, chiar din momentul fotografierii. 

încadrarea are o mare importanţă, ea reprezentînd p;\ma 
operaţie cu care începe fotografierea şi, dacă subiectul nu 
este bine ales, toate celelalte calităţi pe care le-ar putea 
avea fotografia vor fi considerabil reduse. 

Elementele care determină încadrarea sînt următoarele: 

— stabilirea punctului de staţie; 

— stabilirea formatului fotografiei (lat, înalt). 


V. STABILIREA PUNCTULUI DE STATIE 

Perspectiva generală a unei fotografii este, în cea mai 
mare măsură, în funcţie de punctul de staţie (distanţa şi 
unghiul de fotografiere). De aceea, el trebuie să fie ales, 
în primul rînd, la o distanţă care să permită cuprinderea 
întregului subiect în formatul aparatului. 

Dat fiind că, în fotografie, de multe ori partea e mai 
sugestivă decît întregul , se va căuta să se lucreze — în general 
— cu încadrări cît mai restrînse, pentru ca în felul acesta 
să se elimine din tablou tot ce nu este în directă legătură 
cu subiectul şi să se menţină numai ceea ce contribuie la 
reliefarea lui. 

Apoi, prin deplasări laterale faţă de subiect, se vor urmări 
efectele compoziţionale ale schimbărilor de perspectivă 
aduse de aceste deplasări şi se va alege, ca definitiv, acel 
punct (sau acele puncte, cînd sînt mai multe) care oferă o 
compoziţie cît mai desăvîrşită. 

Acest lucru este mult uşurat la aparatele cu oglindă re¬ 
fl ectătoare, care prezintă pe geamul mat o imagine mărită 
şi nerăsturnată, a cărei compoziţie iese mai uşor în evidenţă 
decît la aparatele cu vizoare mici. 

Pe lingă schimbările de perspectivă —prin deplasări 
laterale (rotire în plan orizontal) — se pot încerca şi schim¬ 
bări „în înălţime 11 (unghiul de fotografiere), prin înclinarea 
aparatului, abătîndu-ne în felul acesta de la aşa-numitul 
punct de vedere „normal 11 (la înălţimea ochilor). 

De altfel, cînd sîntem pe o înălţime sau într-un turn, în 
mod firesc aplecăm capul şi privim în jos, iar cînd sîntem în 
faţa unei clădiri monumentale, pricim însus. La fel şi apara¬ 
tul fotografic va putea fi înclinat, „neobişnuitul 11 privirii 
noastre fiind transmis şi fotografiei, printr-o perspectivă 
„neobişnuită 11 , care va putea prezenta mult interes şi origi¬ 
nalitate. 

De asemenea, nu trebuie să pierdem din vedere că — o 
dată cu modificarea perspectivei geometrice—varierea punc¬ 
tului de staţie, conjugată cu folosirea unor obiective cu dis- 

tanţe focale diferite, poate permite şi modificarea perspectivei 
aparente , adică a mărimii spaţiului în tablou. 

Date fiind cele de mai sus, să nu ne grăbim niciodată să 
facem o poză din punctul de staţie care ni se pare, la prima 
vedere, că ar oferi cea mai bună perspectivă, ci să facem 
întîi „o recunoaştere 11 a subiectului şi să controlăm, prin 
verificări repetate (pe geamul mat sau în vizor), efectele 
perspectivei generale, pentru ca, în perfectă cunoaştere a 
situaţiei, să ne putem alege punctul de staţie care ne oferă 
cea mai bună dispoziţie a subiectului în tablou. 


VI. STABILIREA FORMATULUI 
FOTOGRAFIEI 


O dată cu încadrarea, deci cu alegerea porţiunii din peisaj 
pe care vrem să o fotografiem şi cu fixarea punctului de sta¬ 
ţie, trebuie să ne decidem şi asupra formatului viitoarei 
fotografii: pe lat sau in înălţime. 

Din acest punct de vedere, este adevărat că, la aparatele 
cu format pătrat (24 X 24 mm, 4 X 4 şi 6 X 6 cm), pro¬ 
blema este mai simplă, întrucît aparatul poate fi ţinut 
în aceeaşi poziţie — pentru orice subiect de fotografiat—, 
urmînd ca decupajul definitiv să fie făcut cu ocazia măririlor. 

în schimb, marea majoritate a aparatelor fotografice 
sînt „pe lat“, ceea ce impune alegerea formatului încă 
înaintea fotografierii, pentru a şti cum trebuie să fie ţinut 
aparatul. 

In mod logic, formatul este determinat de predominanţa 
liniilor din tablou. 

Atunci cînd predomină liniile orizontale, formatul va fi 
pe lat şi impresia produsă va fi aceea de linişte pe o mare 
întindere de spaţiu. Pentru a evita însă monotonia, se reco¬ 
mandă ca această orizontalitate să fie întreruptă — din cînd 
în cînd —de unele elemente verticale (de ex. o barcă cu 
pinze pe suprafaţa unui lac sau a mării, cîţiva arbori pe 
întinsul unei cîmpii etc.). 

Predominanţa liniilor verticale (de exemplu arbori înalţi 
etc.) conduce la alegerea formatului in înălţime , care produce 
impresia de forţă. 

VII. REDAREA CULORILOR. LUMINI 
ŞI UMBRE 

Pentru redarea fotografică — în alb-negru 1 ) — a unui 
aspect al naturii, prima datorie a unui fotograf este de a nu 
se lăsa impresionat numai de culori, el fiind obligat să tra¬ 
ducă această lume multicoloră într-o gamă de tonuri care 
merg de la alb la negru, şi în care valoarea relativă a fiecărei 
culori trebuie să fie respectată. 

Pentru a uşura acest lucru, începătorii vor putea privi 
subiectul de fotografiat printr-o sticlă albastră, prin care 
imaginea apare într-o singură culoare, deoarece altfel este 
necesar un oarecare efort, mai ales la început, pentru a lăsa 
deoparte jocul culorilor din natură. 

Trebuie subliniat că, fotografia în alb-negru fiind o com¬ 
poziţie numai de nuanţe cenuşii, factorul care-i va deter¬ 
mina reuşita este repartiţia judicioasă a maselor luminoase 
şi a celor întunecate. 

Echilibrul compoziţiei depinde, deci, de proporţia aces¬ 
tor pete de negru, alb şi cenuşiu, şi de distribuţia lor armo¬ 
nioasă. 

Trebuie să se procedeze cu multă atenţie deoarece, afară 
de petele luminoase şi întunecate prezentate de subiect, 
echilibrul compoziţiei poate fi modificat în mare măsură de 
felul iluminării ei. 

în adevăr, după cum lumina va scălda numai o parte sau 
întregul subiect, după intensitatea ei şi după unghiul sub 
care cad razele ei, iluminarea imaginii va putea fi total 
diferită şi va putea produce o compoziţie bună sau una 
necorespunzătoare. 

Termenul umbră — în vorbirea curentă — este o noţiune 
generală pentru două situaţii diferite, şi anume: pentru 
umbrele proprii şi pentru umbrele purtate. 

Umbre proprii sînt zonele întunecoase din părţile subiec¬ 
tului mai mult sau mai puţin opuse luminii, iar umbre 
purtate sînt umbrele proiectate de întregul subiect în direc¬ 
ţia opusă părţii din care vine lumina. 

Umbrele purtate, după unghiul de înclinare al razelor 
luminoase, pot avea forme caracteristice şi produc adeseori, 
în tablou, efecte remarcabile. Ţinînd seamă că, din punctul 

1 ) Lucrarea de faţă se ocupă numai de peisajul în fotografia 
alb-negru. 

de vedere al compoziţiei, aceste umbre au cea mai mare 
importanţă, în special la peisaj, consideraţiile care urmează 
se referă mai mult la umbrele purtaLe. 

Lumini şi subiecte fără umbră există numai în teorie. 
„Unde este multă lumină , acolo este şi multă umbră “, spune 
un proverb a cărui înţelepciune este tot atît de valabilă şi 
în fotografie, deoarece lumina şi umbra — ca mijloace de 
reprezentare artistică — sînt nu numai de egală valoare, ci 
trebuie să constituie laolaltă un întreg ale cărui jumătăţi — 
— în mod normal — nu vor fi folosite separat. 

După cum, pentru exprimarea mărimii în fotografie, 
diferitele elemente nu se valorifică faţă de altele decît prin 
contrast, tot astfel, şi în cazul peisajului, numai în con¬ 
trast cu lumina apare umbra întunecoasă şi, la fel, numai în 
contrast cu întunecimea umbrelor apare, în adevărata ei 
valoare, strălucirea luminii. 

Lumina şi umbra formează un tot, şi anume acelaşi ele¬ 
ment, cu valorificare pozitivă sau negativă; ele sînt părţi 
care numai unite într-un întreg pot produce efectul dorit. 

Afară de rolul lor de a fi un element prin al cărui con¬ 
trast lumina apare destul de strălucitoare, umbrele, prin 
poziţia pe care o ocupă în tablou, cum şi prin forma şi mări¬ 
mea lor, influenţează în mod hotărîtor asupra compoziţiei 
tabloului. 

Deoarece, din punct de vedere grafic, umbrele se traduc 
în tablou prin pete întunecate, expresivitatea tabloului constă 
în modul în care aceste umbre sînt folosite şi distribuite. 

în general, multă întunecime şi multă umbră fac un 
tablou grav; umbre prelungite, cu cîteva părţi luminoase 
ascuţite, dau impresia unei lumini puternice; umbre negre 
şi fără detalii, lîngă un alb curat, lasă să se presupună pre¬ 
zenţa unei lumini puternice şi contrastante. 

Cînd umbrele se aglomerează la baza tabloului (centrul 
de greutate plasat jos), tabloul e greoi; cînd ele sînt mai 
aproape de marginea de sus a tabloului (centrul de greutate 
ridicat), dau o impresie de uşoară plutire. 

în viaţa de toate zilele, din cauza prezenţei — în cea 
mai mare parte a timpului — a unei diversităţi de aspecte 
colorate, ochii noştri, obişnuiţi să fie sensibili, în primul 
rînd, la culori, avem, în general, tendinţa de a neglija va¬ 
loarea umbrelor. 

Pentru un fotograf, însă, multitudinea culorilor care 
distrug umbrele în universul nostru colorat, dispare în do- 

meniul cenuşiului fotografic. în acest element monocolor, 
umbrele rezultă mai vizibile, iar contururile, opacitatea şi 
tăria lor, apar cu o coeziune proprie, care atrage atenţia 
noastră la desenul lor şi la calitatea petelor proiectate în 
tablou. 

Un adevărat fotograf trebuie să ştie să aprecieze umbrele, 
să le distingă şi să remarce jocul mai mult sau mai puţin 
armonios al liniilor lor. 

Pe lîngă rolul decorativ, umbrele mai au următoarele 
efecte: 

— imprimă greutatea în gama de alb-negru; 

— dau plasticitate , spaţiu şi adîncime\ 

— sînt elemente decorative şi, uneori, constituie chiar 
subiectul propriu-zis al tabloului. 

în sfîrşit, fotograful nu trebuie să uite niciodată că: 
lumina creează umbrele şi umbrele creează relieful. 

Maximul de relief se obţine, în general, atunci cînd um¬ 
brele purtate sînt mai lungi. 

Cînd se fotografiază la lumina soarelui trebuie să se ţină 
seamă de acest lucru, alegind ora la care lumina este — din 
punct de vedere plastic — cea mai favorabilă subiectului. 


VIII. REDAREA MIŞCĂRII 

j 


Fotografia are, drept posibilităţi de redare, două dimen¬ 
siuni şi, în principiu, nu fixează decît un singur moment. 

în natură, însă, subiectele se caracterizează prin locul 
pe care-1 ocupă în spaţiu şi se manifestă, în timp, prin 
mişcări. 

Fotografia instantanee, împreună cu cinematograful 
(metoda încetinitorului), au reuşit să descompună mişcările 
repezi şi să analizeze diferitele faze ale lor, ceea ce, desigur, 
nu este posibil ochiului omenesc. 

După cum analiza fotografică a reuşit să facă „anatomia 11 
mişcării, ea a putut să o şi sintetizeze — în general — prin 
anumite faze evocatoare, cărora noi le asociem, cu cea mai 
mare uşurinţă, ideea de timp şi de mişcare. 

Mişcarea fiind considerată, pe drept cuvînt, ca primul şi 
cel mai de seamă element al vieţii, la fel şi o bună fotogra¬ 
fie, pentru ca „să trăiască 11 în faţa ochilor noştri are nevoie 
de mişcare , de dinamism. 

Coborire eu schiurile. 
Norul de zăpadă, din 
urma primului schior, 
dă foarte bine impresia 
de mişcare în tablou. 


In bătaia viatului. 
Yîrfurile plopilor, îndo¬ 
ite, sugerează mişcarea., 
respectiv acţiunea vîn- 
tului asupra lor. 


















Afară de cazul subiectelor în mişcare, această caracteris¬ 
tică dinamică se poate găsi şi la genurile de fotografie care, 
la prima vedere, s-ar părea că nu au nevoie de mişcare, cum 
este, de exemplu, însuşi peisajul. 


DINAMICA EXTERIOARĂ 

Dinamica exterioară , sau mişcarea propriu-zisă, se poate 
realiza — la fotografiere — prin mai multe mijloace. 

a. Dezechilibrul. în lumea noastră vizuală, unele subiecte 
evocă noţiunea de stabilitate, iar altele, pe aceea de mişcare. 
Dacă, dintre fazele unei mişcări oarecare, se aleg acele faze 
cărora — în mod spontan — li se asociază ideea acţiunii care 
va urma, se constată că întotdeauna este vorba de faze de 
dezechilibru (adică de poziţii în care, din cauza gravitaţiei, 
obiectul nu va putea rămîne decît un interval de timp foarte 
scurt). Această situaţie tranzitorie a subiectului arată că el 
şi-a pierdut echilibrul, dar că va trece imediat într-o altă 
poziţie, pentru a şi-l regăsi. 

Astfel este cazul la o săritură cu prăjina, la saltul unui cal 
peste un obstacol sau al unui schior de pe o trambulină, 
cînd una dintre poziţii — prin dezechilibrul ei — face să se 
nască în mintea noastră ideea mişcării care urmează. 

Gradul de sugestivitate al redării mişcării într-un tablou, 
cu ajutorul „dezechilibrului", depinde, în primul rînd, de 
alegerea fazei respective pentru ca, evitînd acele faze în care 
mişcarea apare „înţepenită", cel care fotografiază să declan¬ 
şeze atunci cînd mişcarea prezintă caracterul cel mai sugestiv. 

Astfel, pentru o persoană în mers, trebuie să se evite 
poziţia în care piciorul — cu care păşeşte — se află ridicat 
în aer, iar greutatea corpului este pe piciorul din urmă; 
se declanşează numai în momentul în care greutatea corpu¬ 
lui a trecut pe piciorul dinainte, iar piciorul din urmă toc¬ 
mai părăseşte pămîntul. 

Un element important, care contribuie la desăvîrşirea 
caracterului dinamic al fotografiilor cu subiecte în mişcare, 
este grija pe care trebuie să o aibă cel care fotografiază de 
a lăsa, în faţa subiectului, un spaţiu suficient, în care ima¬ 
ginaţia noastră să poată continua mişcarea prezentată. 

b. Neclaritatea de mişcare. în trecut, fotografierea su¬ 
biectelor în mişcare (curse de automobile, de cai, schi, 
patinaj, atletism etc.) era realizată numai cu aparate pre- 

văzute cu obiective cu timpi de expunere foarte scurţi, 
obţinîndu-se totdeauna imagini clare. 

Totuşi, rezultatele obţinute nu erau dintre cele mai bune; 
fotografiile erau lipsite de dinamism, de mişcare. 

Astăzi, chiar dacă se fotografiază cu aparate obişnuite 
şi se folosesc timpi de expunere mai lungi (decît ar impune-o 
redarea perfect clară a subiectului), se obţine o imagine cu 
neclaritate de mişcare, percepută in ochiul nostru printr-o 
mişcare de vibraţie şi al cărei contrast cu fondul clar sugerează 
ideea de mişcare. Acelaşi efect sugestiv poate fi produs şi 
prin neclaritatea fondului, subiectul fiind insă redat cu 
claritate. 

Deşi mai puţin folosite, există şi neclaritatea fondului 
concomitent cu cea a subiectului, care să ducă, împreună, 
la efectul de dinamism, de mişcare. 

c. Efecte care însoţesc mişcarea unui subiect. Plecînd 
de la constatarea că unele mişcări, ale anumitor subiecte, 
sint însoţite de anumite efecte care se manifestă simultan 
cu ele (avînd, în unele cazuri şi o persistenţă oarecare în 
timp, după încetarea mişcării), ori de cîte ori cel care foto¬ 
grafiază va fi în prezenţa acestor efecte, va obţine impresia 
de mişcare în tablou. 

Din această categorie fac parte valurile de apă (la trecerea 
unei bărci, a unui vapor), praful ridicat pe şosea de un vehi¬ 
cul sau de o turmă de animale în mers, zăpada spulberată de 
un schior în coborîre rapidă etc. 

De asemenea, aburul des şi fumul care ies din coşul loco¬ 
motivei unei tren în mers vor da impresia unei mişcări 
repezi, pe cînd aceeaşi locomotivă, fotografiată tot in mers, 
dar fără fum sau abur, va lăsa impresia că nu se mişcă. 

Afară de dinamica exterioară există şi o dinamică inte¬ 
rioară a imaginii, asupra căreia se va insista mai departe 
(„Peisajul şi compoziţia 11 ). 


IX. REDAREA SPAŢIULUI 

După cum am arătat, omul vede „plastic 11 (spaţiul sub 
trei dimensiuni), pentru că ochii — fiind depărtaţi unul de 
altul — au fiecare un cîmp de vedere propriu, puţin depla¬ 
sat, şi aceste imagini diferite (din punctul de vedere al cîm- 
pului îmbrăţişat) se contopesc şi dau impresia unui singur 
tablou, cu spaţiul perceptibil. 

în schimb, fotografia obişnuită constituie redarea plană 
a spaţiului, reprezentîndu-1 cu ajutorul a numai două di¬ 
mensiuni (lungime şi lăţime). Astfel fiind, trebuie să se 
găsească mijloacele necesare pentru evitarea acestui neajuns, 
cu atît mai mult, cu cît redarea spaţiului într-o fotografie 
este de cea mai mare importanţă, de ea depinzînd însăşi 
plastica imaginii. 

O fotografie lipsită de expresivitate plastică este o ima¬ 
gine moartă, care n,u spune nimic ochiului. 


1. PERSPECTIVA 

Impresia de spaţiu poate fi sugerată — printre altele — 
cu ajutorul perspectivei. 

în adevăr perspectiva este considerată ca unul dintre 
cele mai reuşite mijloace prin care să se poată crea impresia 
de spaţiu — cu trei dimensiuni — pe o suprafaţă plană, cu 
două dimensiuni. 

Din practica vederii se ştie că un obiect depărtat apare 
mai mic decît un altul, de aceeaşi mărime, însă mai 
apropiat. 

Această aparenţă este numită perspectivă. 

în primul rind există perspectiva geometrică sau per¬ 
spectiva adevărată a depărtării lucrurilor, care introduce — 
în viziunea noastră şi în aceea a obiectivului fotografic — 
următoarele deformări: 

a) Obiectele de aceeaşi mărime apar cu atît mai mici cu 
cît sînt mai depărtate de ochi sau de obiectiv. 

Din această perspectivă, ochiul omenesc capătă impresia 
de spaţiu; şi aceasta, cu atîta putere încît, în anumite cazuri, 
privitorul are impresia că poate merge în adîncimea unui 
tablou. De altfel, ochiul omenesc este atît de obişnuit cu 
acest fenomen, încît oamenii consideră cu totul firesc ca, 
într-un peisaj, casa din apropiere să fie mai mare decît 
munţii din depărtare. 

b) Liniile paralele par că se întîlnesc într-un punct de¬ 
părtat („punct de fugă 11 ). 

Acest lucru poate fi verificat la orice şosea sau cale 
ferată; ochiul omenesc, deprins cu aceste situaţii, ori de 
cîte ori se găseşte în prezenţa unor linii paralele — care 
ajung într-un punct de fugă — va produce, celui care pri¬ 
veşte, impresia de adîncime, adică de spaţiu. 


2 _ Peisajul în. fotografie 

Cabana secuilor. 

O frumoasă încadrare a 
peisajului, prin fereastra 
unei case în construcţie, 
folosind ca prim-plan 
peretele de bîrne şi jo¬ 
cul de umbre şi lumini 
de pe acestea. 


Spre Toplila. 

Un mic stog de fîn poate 
constitui un prim-plan 
care să delimiteze peisa¬ 
jul, să concentreze pri¬ 
virile. 











Din cetatea Devei. 
Imaginea oferită, de pe 
dealul cetăţii, cîştigă 
mult prin încadrarea şi 
folosirea ca prim-plan a 
zidurilor cetăţii. Pune¬ 
rea la punct pe infinit 
face ca prim-planul să 
fie în neclaritate. 


Scrutind zările. 

Spaţiile întinse nu con 
stituie fotografii impre¬ 
sionante, dacă sînt lip 
site de un prim-plan 
Folosirea unei persoane 
care să privească în de¬ 
părtare, conduce privi¬ 
rile spre zările imaginii. 



Şi aceasta, deşi se ştie foarte bine că, în realitate, liniile 
paralele ale unei şosele sau ale unei căi ferate nu pot răminea 
decît paralele. Totuşi, nu aceeaşi obişnuinţă, aceeaşi îngă¬ 
duinţă vizuală este acordată liniilor verticale şi, ori de cîte 
ori asemenea linii sînt înclinate, ele trebuie îndreptate, 
deoarece altfel sînt supărătoare. 

în al doilea rînd, se deosebeşte perspectiva aparentă a 
unghiului fotografic sau perspectiva fiziologică. Ea constă 
in modificarea perspectivei — a mărimii spaţiului din foto¬ 
grafie — prin folosirea unor obiective cu distanţe focale dife¬ 
rite (la aparatele cu mai multe obiective). 

Prin folosirea cu abilitate a perspectivei geometrice ade¬ 
vărate (prin alegerea punctului de staţie) sau a perspecti¬ 
vei aparente (prin alegerea distanţei focale cuvenite şi 
modificarea punctului de staţie) se poate realiza atît reda¬ 
rea spaţiului in fotografie cît şi varierea mărimii anumitor 
elemente din tablou, după cerinţele compoziţionale. 

Perspectiva aeriană — în realitate o problemă de efect — 
sugerează, de asemenea, ideea de spaţiu, şi prezintă o mare 
importanţă în compoziţia fotografică, prin frumoasele efecte 
pe care le poate crea. 

Datorită infinităţii de particule, formate din picături 
de apă, de praf etc. care provoacă devierea razelor de lumină, 
se modifică şi felul de prezentare a peisajului depărtat, con¬ 
trastele de lumină şi umbră sînt mai reduse şi totul este 
învăluit ca de o ceaţă estompată. 

Punerea accentului de claritate într-o anumită zonă a 
tabloului constituie, de asemenea, un mijloc de a reda 
spaţiul în fotografie. 

Astfel cum ochiul omenesc, atunci cînd se concentrează 
asupra unui subiect oarecare, nu vede mediul care îl încon¬ 
jură decît sub o formă neclară, tot aşa şi în fotografie — 
punînd accentul de claritate (prin punere la punct şi o even¬ 
tuală diafragmare) pe subiect şi lăsînd fondul neclar, i se 
subliniază importanţa şi se obţine, astfel, impresia de spaţiu 
în tablou. 

Punerea accentului de claritate pe fond se face mult mai 
rar, şi anume în cazul unui peisaj nu prea depărtat şi care 
are un prim-plan redus şi necaracteristic. 

2. PLANURILE UNEI IMAGINI 


în adîncime, orice imagine cuprinde un prim-plan , un 
plan de mijloc şi un plan de fond (fondul imaginii). 

Aceste denumiri sînt în legătură cu însăşi depărtarea 
planurilor faţă de ochi, prim-planul fiind cel mai apropiat, 
iar fondul, cel mai depărtat. 

Depărtarea şi mărimea — ca elemente ale redării spa¬ 
ţiului — se pot face vizibile (simţite) într-un tablou numai 
prin comparaţie cu prim-planul, care n-ar trebui să lipsească 
din nici o imagine. 

în adevăr, peisajele deschise, de exemplu, vîrfuri de 
munţi depărtaţi sau spaţii marine întinse nu vor constitui 
niciodată fotografii impresionante, dacă vor fi lipsite de un 
prim-plan. Şi aceasta pentru că noţiunea de mărime este o 
noţiune relativă şi din tablou lipseşte scara, adică elementul 
de comparaţie pentru mărime. Din această cauză, nu se 
ştie dacă malul mării are înălţimea de 20 m sau de numai 
2 m, iar valurile sînt mici sau mari, fiindcă toate aceste ipo¬ 
teze ar fi posibile numai variind, în înălţime sau în depăr¬ 
tare, poziţia celui care fotografiază faţă de mare. 

Din succesiunea valurilor care vin spre ţărm rezultă im¬ 
presia unei adîncimi spaţiale, însă fără să i se poată aprecia 
şi mărimea. 

Dacă însă, în acelaşi tablou, se fotografiază şi o persoană, 
se constată că imediat se va crea o altă impresie. Dintr-o 
dată marea devine vastă şi depărtată, cerul, înalt, şi cel 
care priveşte are senzaţia spaţiului şi a infinitului. Şi toate 
acestea numai datorită prezenţei unui om în cadrul ima¬ 
ginii. 

Un om, în acest tablou, este un element de măsură cunos¬ 
cut şi, în raport cu el, privitorul măsoară întinderea mării 
şi înălţimea cerului, fiindcă numai în comparaţie cu dimen¬ 
siunile omului cerul i se pare mai înalt şi marea mai întinsă. 
Şi aceasta, cu atît mai mult, cu cît imaginea omului din 
tablou este mai mică. 

Acelaşi serviciu — de punct de reper sau de element de 
comparaţie, pentru redarea mărimii — îl pot face în peisaj 
şi alte subiecte a căror mărime este, în general, cunoscută. 

Astfel, prim-planul poate fi constituit de un grup de pomi, 
de un gard, de o casă, de un pîrău şi o punte etc. Prim-pla¬ 
nul cel mai frecvent pentru un peisaj este, desigur, un pom — 
dacă se poate cu o formă cît mai caracteristică — care, dis- 

pus în dreapta sau în slînga tabloului, o dată cu rolul de 
element de comparaţie pentru distanţă, formează şi un 
cadru natural, prin care să se poată vedea peisajul depărtat. 

în anumite cazuri, prim-planul poate fi folosit şi parţial, 
introducînd în tablou numai o parte din el (de exemplu o 
parte dintr-o stîncă, colţul unei case, uşa unei case de adă¬ 
post prin care se vede peisajul etc.). 

De multe ori, un prim-plan folosit parţial poate fi chiar 
mai sugestiv decît dacă ar fi fost folosit în întregime. 

Prim-planul mai poate fi constituit şi din fiinţe vii: 
oameni, turme de vite care pasc etc. 

Cînd prim-planul este constituit din oameni, pe lingă 
impresia de spaţiu mai are şi alte efecte: 

— dă viaţă tabloului, mărind interesul privitorului; 

— din comparaţia omului cu peisajul reiese uşor raportul 
de mărimi; 

— accentuează direcţia privirilor asupra motivului prin¬ 
cipal (un alpinist, privind în zare, atrage şi privirea noastră 
în această direcţie); 

— o figură omenească poate transforma un peisaj mono¬ 
ton într-unul demn de fotografiat. 

La întrebuinţarea unui prim-plan „viu“ trebuie să se 
lucreze însă cu multă grijă deoarece, după cum peisajul poate 
fi îmbunătăţit, atunci cînd este în acord cu tabloul, tot 
aşa el poate fi compromis printr-o greşită alegere sau folo¬ 
sire a unei figuri omeneşti în compunerea lui. 

Prim-planului îi mai revine şi rolul de a încadra subiectul 
imaginii, care se găseşte, de obicei, în planul de mijloc, 
fondul servind numai ca decor al acestuia. 

Astfel se înţelege că ar fi o mare greşeală să se caute 
să se redea clar în fotografie toate planurile. Şi aceasta, pen¬ 
tru că nici ochii noştri nu văd astfel, iar plastica imaginii ar 
fi cu totul compromisă. 

Se ştie că, ori de cîte ori ne concentrăm privirile asupra 
unui obiect mai apropiat (cum este cazul prim-planului), 
nu mai vedem clar celelalte obiecte din celelalte planuri. 

în felul acesta, rezultă că claritatea maximă este necesară 
pentru planul în care se găseşte subiectul, celelalte planuri 
urmînd să aibă un grad de claritate descrescîndă, suficient 
pentru a nu fi supărătoare pentru ochi şi să nu dăuneze 
imaginii. 

Fondul imaginii poate fi constituit de dealuri, munţi, 
cîmpie, păduri, de apa unui lac, a unui rîu sau a mării etc. 


22 



în general, fotograful, preocupat de motivul principal — 
de subiectul imaginii — are tendinţa de a neglija fondul, 
care prezintă, totuşi, o deosebită importanţă. De altfel, multe 
fotografii nu sînt reuşite, în general, din cauza neglijării 
fondului. 

Aceeaşi simplitate, care trebuie să caracterizeze un bun 
tablou fotografic, trebuie căutată şi în ceea ce priveşte 
fondul. 

Se vor evita elementele care ar putea aduce nelinişte în 
tablou şi se vor căuta fonduri cît mai simple şi cu linii care 
se îmbină cît mai armonios. Se va căuta apoi ca, printr-o 
diafragmare corespunzătoare, să se estompeze fondul ales, 
pentru ca astfel să se accentueze impresia de spaţiu în tablou 
(în contrast cu prim-planul pe care se va pune la punct). 

O condiţie esenţială a fondului este ca nuanţa pe care o 
va căpăta în tablou să fie în contrast cît mai puternic cu 
subiectul principal. Dacă acesta are nuanţe mai închise, 
fondul va fi deschis, şi invers. Chiar dacă, în natură, acest 
contrast între fond şi subiect nu există în suficientă măsură, 
un fotograf experimentat — printr-o judicioasă folosire a 
filtrelor — va întuneca, de exemplu, albastrul senin al ceru¬ 
lui, care constituie fondul unui peisaj de primăvară cu 
pomi înfloriţi. Tot astfel, el va închide cerul de iarnă, pe 
care se proiectează pomi încărcaţi de chiciură şi strălucind 
în soare. 

Se va evita, de asemenea, ca linia fondului să fie încli¬ 
nată — adică să se găsească pe una dintre diagonalele 
peisajului — deoarece, în acest caz, se strică echilibrul şi se 
creează impresia că linia fondului are tendinţa să cadă în 
partea în care linia fondului coboară. 

Cel mai recomandat şi mai sugestiv fond pentru peisaj 
îl constituie însă norii. 

X. REDAREA NORILOR 

Un cer cu nori frumoşi a fost întotdeauna dorinţa oricărui 
fotograf care încearcă să fixeze, într-un tablou, unul dintre 
cele mai frumoase aspecte ale naturii. Această dorinţă este 
pe deplin justificată, deoarece nimic nu poate fi mai plic¬ 
tisitor şi mai dezolant, într-un peisaj, decît un cer lipsit de 
nori, redat sub forma unei monotone suprafeţe albe. 

Redarea corectă a norilor, într-un tablou fotografic, 
depinde de următorii factori; 

factorul artistic sau iconogenic , care conduce, pe cel care 
fotografiază, în „manevrarea 11 norilor în tablou, pentru a 
obţine o compoziţie cît mai armonioasă şi să realizeze acor¬ 
dul caracteristicilor norilor cu subiectul ales; 

factorul tehnic, care pune la îndemîna fotografului mij¬ 
loacele prin care poate reda în tablou orice fel de nori. 


1. FACTORUL ARTISTIC SAU ICONOGENIC 

înainte de a trece la analiza diferitelor forme de nori 
şi de moduri de iluminare, trebuie amintite cîteva dintre 
efectele lor în tabloul fotografic: 

— Norii pot da sau pot întregi expresia caracteristică a 
unui tablou, precizînd, de exemplu, anotimpul sau ora din 
zi în care a fost executat. în special pentru motivele de 
vară, norii sînt un auxiliar preţios pentru redarea atmosferei 
în tablou. 

— Prin formele lor, care se micşorează şi se estompează 
în raport cu depărtarea, norii accentuează impresia de spa¬ 
ţiu în tablou. 

— Norii fiind un element în continuă mişcare şi transfor¬ 
mare, prezenţa lor în tablou trezeşte — prin asociaţii de 
idei — impresia de mişcare şi, deci, însufleţesc tabloul. 

— Cînd sînt în contralumină, norii pot fi un mijloc de 
redare a luminii în tablou. 

— Manevraţi cu pricepere, norii pot constitui, prin nuan¬ 
ţele lor (părţile puternic luminate, cu cele umbrite sau cu 
petele de cer redate în cenuşiu închis prin filtru), o replică 
compoziţională a jocului de lumini şi umbre de pe pămînt. 

a. Caracteristicile iconogenice ale norilor 

Efectul compoziţional al norilor într-un tablou depinde 
de forma şi de modul lor de iluminare. 

Forma norilor. Pentru că formele norilor sînt foarte va¬ 
riate, vor fi amintite numai caracteristicile principale şi mai 
des observate, rămînînd ca fiecare fotograf să găsească va¬ 
loarea iconogenică a celorlalte forme de nori, rezultate fie 
din combinarea lor, fie ca variante datorite capriciilor 
vîntului. 

Nori cumulusse numesc grămezile de nori (în 
general în formă de căciulă), de culoare albă, sau, uneori, 

cenuşie, care se formează aproximativ în jurul amiezii, în 
zilele călduroase de vară, din concentrarea vaporilor de apă 
ridicaţi de curenţii de aer cald şi care, mişcaţi încet de vînt 
pe cer, dispar spre seară. Norii cumulus sînt specifici verii 
şi, pentru că nu aduc decît foarte rar schimbarea timpului, 
se mai numesc şi nori de vreme bună. Aceşti nori, prin strălu¬ 
cirea şi aspectul lor plastic al grămezilor, proiectate la 
intervale pe un cer de un albastru intens, sînt norii cei mai 
potriviţi pentru peisajul de vară, precum şi pentru diferi¬ 
tele scene ale muncii la ţară. 

Norii stratusse prezintă sub formă de benzi 
înguste, paralele cu orizontul, ca rezultat, în general, al vîntu- 
lui de seară; sînt nori cari dau, în primul rînd, senzaţia 
de linişte care caracterizează melancolia crepusculului. 

Cînd apar în timpul zilei şi brăzdează un cer albastru, 
pot fi de efect în tablou, însă trebuie neapărat întreruptă 
monotonia paralelismului lor, fie printr-un element vertical 
ales de artist, fie printr-un prim-plan bine dezvoltat, care 
să îmbine cerul şi pămîntul din tablou. 

Norii cirrus acoperă cerul ca un voal alb şi se 
pot prezenta sub formă de bucle, pene şi, în general, în 
forme alungite, cînd bate vîntul. Apariţia lor pe timp fru¬ 
mos indică, în general, schimbarea vremii. Din punct de 
vedere fotografic prezintă dezavantajul că, prin aspectul lor 
dezlînat şi zdrenţuit, „sfîşie“, de obicei, unitatea cerului din 
tablou. 

Norii nimbus sînt nori de ploaie, care plutesc 
la mică înălţime deasupra pămîntului, sub formă de mari 
mase cenuşii şi, pentru că nu lasă descoperit nici un petic de 
cer şi nu sînt luminaţi de soare, prezenţa lor într-un tablou 
nu e recomandată, din cauza impresiei de posomoreală pe 
care o introduc. Ei pot fi fotografiaţi, însă, în mod excep¬ 
ţional, pentru a da o impresie gravă, serioasă, unei foto¬ 
grafii executate pe vreme rea. Altă caracteristică fotogra¬ 
fică a norilor nimbus este faptul că, fiind compuşi numai 
din nuanţe de cenuşiu, pot fi redaţi chiar cu material orto- 
cromatic, fără filtru. 

• 

b. Modul de iluminare 

Modul de iluminare influenţează, poate chiar în mai mare 
măsură decît însăşi forma lor, efectul iconogenic al norilor 
în tablou. 

Lumina clin faţa (soarele în spatele aparatu¬ 
lui) este modul de luminare care redă, cu maximum de 
efect, strălucirea şi plastica norilor. De altfel, la acest fel de 
iluminare, şi albastrul cerului are intensitatea cea mai mare, 
oferind astfel contrastul necesar evidenţierii norilor. 

Lumina laterală şi oblică redă norii, 
de asemenea, destul de bine, însă părţile dinspre soare ale 
norilor sînt mai luminate decît cele opuse lui. Din acelaşi 
motiv, chiar şi întreaga suprafaţă a cerului va fi redată 
degradat în tablou, deoarece partea mai depărtată de soare 
va fi mai întunecată decît cea mai apropiată. 

Contralumina poate fi folosită în două moduri: 

— Norii în contralumină. Cînd soarele luminează norii 
din spate, însă razele lui cad oblic şi în afara tabloului, prin 
contururile aureolate de lumină şi, în unele cazuri, printr-o 
transparenţă luminoasă a norilor, se obţine o impresie de 
plastică şi de lumină în tablou. 

— Soarele exact în spatele norilor. Acesta este cazul 
contraluminii directe, cînd soarele apare mai mult sau mai 
puţin acoperit de nori. Diferitele nuanţe introduse de acest 
fel de iluminare în aspectul norilor dau tabloului cele mai 
sugestive efecte. Efectul este şi mai puternic dacă strălu¬ 
cirea norilor în contralumină este repetată în tablou de stră¬ 
lucirea reflexiilor de lumină ale cerului pe suprafaţa unei ape 
în uşoară mişcare. 

c. Acordul norilor cu subiectul 

Tabloul fotografic fiind bazat pe armonie, toate elemen¬ 
tele lui trebuie să contribuie, în raport cu importanţa lor, 
la realizarea acestei impresii. 

De aceea, în tablourile care cuprind în compoziţia lor 
şi nori, trebuie să se realizeze un acord cît mai perfect între 
forma şi dispoziţia norilor, de pe cerul tabloului, cu subiec¬ 
tul lui, astfel încît impresia de armonie a ansamblului să nu 
fie distrusă, ci totdeauna sporită. 

Din cauza diverselor situaţii posibile, nu pot fi stabilite 
reguli fixe în ceea ce priveşte acordul norilor cu subiectul 
tabloului. 

în general, norii trecînd printr-o infinită gamă de forme 
şi de consistenţă, pot ajunge, de la aspectul diafan al unor 
fire de mătase albă, la impresia unei mase compacte şi grele 
de nori masivi şi prevestitori de furtună; de aceea totdeauna 

trebuie să intervină preocuparea pentru raportul dintre 
forma şi consistenţa lor şi subiectul tabloului. 

După ce acest acord a fost realizat, se va urmări ca, la 
rîndul lor, între norii care acoperă partea din peisaj — pe 
care vrem s-o fotografiem — să existe un echilibru relativ, 
pentru ca să nu apară într-o parte a.tabloului o îngrămădire 
prea mare de nori şi într-alta prea puţini sau să nu apară 
de loc. 

în sfîrşit, este necesar ca între nori, sau la marginea lor, 
cînd au forme compacte, să existe mai totdeauna pete sau 
mici zone de cer senin, pentru ca aceste porţiuni (redate 
întunecat, cu ajutorul filtrelor) să servească drept elemente 
de compoziţie pentru albul norilor şi să-i reliefeze prin 
contrast. 

Din cele de mai sus rezultă că, în ultimă analiză, la ale¬ 
gerea caracterului norilor care se potrivesc cel mai bine unui 
tablou trebuie să intervină bunul gust şi simţul artistic al 
celui care fotografiază, adaptat la cerinţele iconogenice şi la 
regulile de compoziţie ale tabloului respectiv. 


d. Regia norilor 

Deşi prezenţa, forma şi mişcarea norilor sînt indepen¬ 
dente de voinţa celui care fotografiază, o regie a norilor este 
totuşi posibilă, şi anume prin: 

— alegerea convenabilă a punctului de staţie; 

— concursul favorabil al vîntului; 

— cît mai multă răbdare. 

Alegerea punctului de staţie. Perspectiva norilor în tablou 
poate fi influenţată — ca şi perspectiva generală a tabloului 
— de punctul de staţie, principalul element care determină 
perspectiva şi, de aceea, de multe ori nu este nevoie decît 
de o deplasare de cîţiva paşi, la dreapta sau la stînga, pentru 
a modifica dispoziţia norilor în tablou sau pentru ca anumiţi 
nori, care ieşeau din cadrul tabloului, să apară pentru a împo¬ 
dobi cerul. 

Concursul favorabil al vîntului. în cazul cînd norii, pe 
care cel care fotografiază îi consideră că s-ar acorda cu subiec¬ 
tul pe care doreşte să-l fotografieze, nu sînt în dreptul subiec¬ 
tului ales, nu-irămîne altceva de făcut decît să aştepte pînă 
cînd vîntul (avînd rolul de „ajutor de regizor 11 ) îi va aduce, 
mai repede sau mai încet, în cîmpul tabloului şi pînă cînd 

îi va putea manevra, prin alegerea celui mai convenabil 
punct de staţie. 

De altfel, chiar şi in timp ce norii sînt în cadrul tablou¬ 
lui, vîntul poate modifica dispoziţia lor — aproape pe ne¬ 
simţite — astfel încît executarea unei serii de fotografii 
va reda întreaga metamorfoză a norilor. 

Cit mai multă răbdare. Pentru a executa o fotografie 
bună e nevoie de talentul şi de priceperea de a prinde clipa 
cea mai favorabilă, — uneori cu cea mai repede hotărire, 
alteori cu multă răbdare. A fotografia bine, în multe cazuri, 
înseamnă a şti să aştepţi. 

2. FACTORUL TEHNIC 

în mod practic, pentru redarea contrastului şi a strălu¬ 
cirii norilor se utilizează materialul negativ pancromatic 
şi filtrul galben-verde deschis , care reclamă numai dublarea 
timpului de expunere. 


XI. PEISAJUL ŞI COMPOZIŢIA 

Ca orice operă de artă — care este rezultatul unei tehnici 
oarecare, însufleţită de talentul autorului — şi fotografia 
artistică este rezultatul a doi factori: tehnic şi artistic. 

Datorită marilor progrese realizate în domeniul apara¬ 
turii şi al materialelor fotografice, tehnica executării unei 
bune fotografii este astăzi relativ mai uşor de dobîndit. 

în schimb, noţiunile care intră în compoziţia artistică 
a unei fotografii sînt puţin mai greu de însuşit. Aceasta, 
poate, şi pentru faptul că „frumosul 11 are nenumărate mijloace 
de expresie, care nu pot fi încadrate in reguli fixe şi, in felul 
acesta, să fie generalizate. Afară de cîteva „principii 11 , în 
materie de compoziţie, caracterul artistic al unei fotografii 
este in funcţie de preferinţele care rezultă din sensibilitatea 
autorului, de personalitatea sa. 

De altfel, această expresie a personalităţii artistului 
se manifestă în tot timpul creării şi realizării unei fotografii, 
deoarece — începînd cu alegerea subiectului şi cu încadrarea 
lui, cu studiul posibilităţilor de a-i traduce caracteristicile 
de lumini şi de culoare, în gama redusă a cenuşiului, şi ter- 
minînd cu compunerea tabloului, astfel incit să se sublinieze 

cît mai expresiv frumuseţea subiectului — toate aceste 
operaţii depind de talentul celui care. fotografiază. 

în cele ce urmează vor fi scoase în evidenţă anumite 
principii care stau la baza compoziţiei fotografice. Acestea 
nu constituie, însă, o schemă obligatorie pentru toate cazu¬ 
rile. Ori de cîte ori cel care fotografiază, prin personalitatea 
şi ingeniozitatea sa, le.va nesocoti, realizînd totuşi o foto¬ 
grafie foarte sugestivă, această abatere va trebui considerată 
ca o excepţie care confirmă regula. 

1. COMPOZIŢIA 

în fotografia artistică, privitorul nu poate fi impresionat 
decît prin elemente vizuale , cu ajutorul cărora trebuie redate 
dinamica şi conţinutul sufletesc al imaginii. 

Elementele vizuale, într-un tablou fotografic, sînt: 
formatul, ca rezultat al decupajului; conducerea liniilor, 
repartiţia maselor, a luminilor şi a umbrelor ; ritmul şi con¬ 
trastul, — toate laolaltă constituind compoziţia. 

Prin folosirea cu pricepere a acestor elemente poate 
fi exprimat şi conţinutul ideologic al tabloului, deoarece 
compoziţia — oglindind personalitatea artistului — va 
putea sugera: linişte şi echilibru, imobilitate şi agitaţie, 
tristeţe sau veselie, ordine sau haos. 

A compune deci un tablou fotografic înseamnă, afară de 
alegerea unui decupaj cît mai sugestiv al subiectului tratat, 
şi o operaţie personală de stilizare şi de însufleţire a acestuia. 

în funcţie de posibilităţile de interpretare a subiec¬ 
tului, compoziţia fotografică poate fi: compoziţie activă şi 
compoziţie pasivă. 

Compoziţia activă cuprinde subiectele ale căror diferite 
părţi componente pot fi modificate după voinţa celui care 
fotografiază (de exemplul portretul, natura statică etc.) 

Compoziţia pasivă cuprinde peisajul şi fotografiile de 
arhitectură. în acest caz s-ar părea, la prima vedere, că rolul 
fotografului se reduce doar la alegerea punctului de staţie şi 
a unei iluminări cît mai favorabile. 

Un bun fotograf îşi va putea da seamă însă că, şi în astfel 
de cazuri, compoziţia are o importanţă deosebită. în adevăr, 
orice subiect are aspecte nenumărate şi nu trebuie decît să 
se schimbe puţin unghiul de fotografiere al aparatului, aşe- 
zîndu-1 mai sus sau mai jos, pentru a schimba dispoziţia 
ansamblului oferit de subiect. 

întorcind aparatul lntr-o parte, un arbore — care ne 
jena — va dispărea ; depărtîndu-ne puţin, o persoană — care 
pînă atunci era în prim-plan—devine un accesoriu în tablou. 

La fel, numai printr-o înclinare a aparatului, o linie — 
care tăia tabloul de jos în sus — poate deveni un element 
diagonal preţios. 

De asemenea, prin folosirea obiectivelor cu distanţe 
focale diferite, se poate modifica însăşi perspectiva, nuan- 
ţînd — după voinţă — fie impresia de depărtare a subiec¬ 
tului, fie aceea de prim-plan. 

Tot aşa, prin utilizarea obiectivelor cu efect de aureo- 
lare, se poate influenţa însuşi caracterul general al subiectu¬ 
lui, dîndu-i un accent mai plastic. 

2. SUBIECTUL PRINCIPAL 

După cum o propoziţiune sau o frază are un subiect, 
tot aşa şi o imagine fotografică trebuie să aibă unul şi 
numai unul singur, — subiect care trebuie să fie expresia 
clară, simplă şi concretă a unei idei. 

Subiectul fotografic conţine un element principal şi unul 
sau mai multe elemente secundare, al căror rol este de a ajuta 
la punerea în valoare a elementului principal, de a-i completa 
şi înlesni înţelegerea. 

Subiectul principal trebuie să fie cit mai simplu şi, prin 
aceasta, cît mai atractiv. Aici îşi găseşte aplicaţie afirmaţia 
că partea e mai sugestivă decit întregul. 

în adevăr, unu sau doi arbori, bine plasaţi într-un 
tablou fotografic, sînt mai sugestivi decît o pădure întreagă. 


3. COMPUNEREA GRAFICĂ A IMAGINII 

După ce subiectul a fost ales, stabilit şi organizat, el 
trebuie aşezat în cadrul imaginii astfel, încît condiţiile 
pe care trebuie să le îndeplinească să nu sufere nici o scădere. 

I. împărţind cadrul imaginii, prin cele două axe de 
simetrie — orizontală şi verticală —, duse din mijlocul la¬ 
turilor din figura de la pag. 30, se va determina şi centrul de 
greutate şi de simetrie S. 

Din punctul de vedere al compunerii estetice a imaginii, 
cele două axe de simetrie constituie liniile „slabe “ (de efect 
minim), iar centrul S constituie punctul „slab‘ l al imaginii. 

Astfel fiind, se recomandă să nu se plaseze subiectul 
principal în centrul imaginii, unde ar avea o poziţie de¬ 
favorabilă din punctul de vedere al simetriei. 

De asemenea, este contraindicată plasarea orizontului 
pe linia mediană, care taie imaginea în două părţi egale 
şi conduce la o simetrie monotonă şi plictisitoare. 

Numai în mod cu totul excepţional se foloseşte dispo¬ 
ziţia simetrică, şi anume atunci cînd trebuie să se dea impre¬ 
sia de solemnitate, sau într-un scop decorativ, cînd subiectul 
permite fotografului convergenţa tuturor liniilor intr-un 
punct central. 

II. împărţind fiecare latură a cadrului imaginii în¬ 
tr-un număr impar de părţi egale, fiecare dreaptă de divi¬ 
ziune are proprietatea de a fi inegal depărtată de laturile 
cadrului; de asemenea şi punctele de întretăiere ale acestor 
drepte prezintă această caracteristică (în figură, schema din 
dreapta). 

Din punctul de vedere al compunerii estetice a imaginii, 
dreptele AB, CD, EF şi GH constituie liniile „forte “ (de 
efect maxim), iar punctele 1, 2, 3 şi 4, punctele „forte 11 ale 
imaginii. 

în consecinţă se recomandă să se plaseze subiectul 
principal pe una dintre liniile forte sau într-unul dintre 
punctele de efect maxim al imaginii (punctele forte). 

De asemenea, aşezarea liniei orizontului pe una dintre 
cele două orizontale EF şi GH va permite valorificarea 
unui peisaj cu un prim-plan bogat sau cu un cer cu nori 
frumoşi. 

4. ELEMENTELE GRAFICE ALE IMAGINII. 

DINAMICA INTERIOARĂ 

în ultimă analiză, o fotografie trebuie considerată şi 
prin dinamica interioară pe care o reprezintă efectul linii¬ 
lor şi al suprafeţelor care o compun. 

a. Efectul liniilor. Liniile diferă după forma şi direcţia 
lor în cadrul imaginii. 

După formă, se deosebesc: linii drepte, curbe, frînte 
şi linii ondulate. 

După direcţia lor, se deosebesc: linii orizontale, verticale 
şi oblice. 

Liniile drepte dau impresia de continuitate, de susţinere, 
de rigiditate, dar şi de monotonie. O imagine alcătuită nu- 

mai din linii drepte oboseşte ochiul, cînd nu intervin şi 
alte elemente, care să întrerupă monotonia. 

Liniile curbe dau imaginii graţie, mlădiere. Cele curbate 
in jos dau un caracter vesel, sugerează o mişcare rapidă 
(de exemplu suprafaţa unui lac pe vreme de ploaie). Cele 
curbate în sus au un caracter trist. Cele curbate la stingă 
sau la dreapta dau impresia de instabilitate, de agitaţie, 
cu tendinţa de revenire la orizontal, la repaus, sugerînd 
ideea de mişcare (de exemplu un corp care se rostogoleşte, 
curba unui val etc.). 

Liniile frinte, verticale şi orizontale (de exemplu ful¬ 
gerul sau vîrfurile unui lanţ de munţi)-, dau impresia de 
energie, de rapiditate, de neregulat; şi aceasta cu atît mai 
mult, cu cît unghiurile sînt mai ascuţite. 

Liniile ondulate, sinuoase, dau impresia de mişcare rit¬ 
mică şi continuă, ca aceea a valurilor. 

Liniile orizontale dau ideea de calm, de stabil, de infinit 
(ca orizontul mării). De aceea, în peisaj mai ales, ele consti¬ 
tuie baza subiectului principal. Predominanţa liniilor ori¬ 
zontale în subiect impune utilizarea cadrului pe lat. Abuzul 
de linii orizontale conduce însă la monotonie, la tristeţe; 
de aceea, astfel de linii trebuie întrerupte de cîte o verticală, 
fără a compromite însă impresia de linişte. 

Liniile verticale, din contră, dau impresia de forţă, de 
sănătate, de avînt (de exemplu trunchiurile brazilor care 
se îndreaptă spre cer); predominanţa lor impune cadrul 
vertical. 

Liniile oblice, în opoziţie cu liniile verticale şi, mai ales, 
cu cele orizontale, complet statice, însufleţesc imaginea, 
constituind un important element dinamic. Efectul dinamic 
este maxim pe diagonală. 

în cadrul imaginii se deosebesc două diagonale: diago¬ 
nala forte şi diagonala slabă. Iată de unde provine această 
diferenţiere: la popoarele care citesc şi scriu de la stînga 
la dreapta, sensul normal al privirii pe diagonală este 
stînga jos — dreapta sus, din care cauză acest sens atrage 
mai repede privirea, iar dispunerea subiectului după această 
diagonală dă imaginii reproduse maximul de efect. 

Utilizarea formatului vertical accentuează efectul dia¬ 
gonalei forte, mai mult decît utilizarea formatului lat. 

b. Efectul suprafeţelor. Suprafeţele influenţează şi ele 
caracterul imaginii. 


3 — Peisajul în fotografie 

Suprafeţele mari, aproape neîntrerupte, dau impresia de 
repaus, de nesfîrşit, de cîmpie sau de mare; de aceea ele 
trebuie întrerupte sau însufleţite. 

Suprafeţele mici, şi mai ales cele cu tonuri diferite, 
dimpotrivă, însufleţesc foarte mult imaginea, sugerînd varie¬ 
tatea, mişcarea. Exemplu: o alee cu pete de lumină strecu¬ 
rate prin frunziş. 

Suprafeţele luminate dau un efect cald, prietenos, vesel. 

Suprafeţele întunecate, dimpotrivă, posomorăsc imaginea 
ca un cer plumburiu de toamnă. 

Răspîndirea suprafeţelor pe întinderea imaginii trebuie 
făcută în aşa fel, încît să nu existe suprafeţe neutilizate. 


XII. PEISAJUL SI TEHNICA 
FOTOGRAFICĂ 

Din punct de vedere tehnic, o fotografie este considerată 
reuşită, atunci cînd este clară, în părţile importante ale 
subiectului, cînd este făcută cu un timp de expunere corect, 
are o gamă cit mai bogată de tonuri şi nu prezintă defecte sau 
deformaţii care să impresioneze neplăcut ochiul. 

Pentru realizarea unei fotografii reuşite sînt indispen¬ 
sabile anumite cunoştinţe de ordin tehnic, dintre care cele 
principale sînt următoarele: 

— cunoaşterea aparatului cu care se lucrează şi a tuturor 
posibilităţilor sale; 

— cunoaşterea caracteristicilor şi a proprietăţilor obiec¬ 
tivului (respectiv ale obiectivelor); 

— cunoaşterea efectelor luminii şi a diferitelor culori 
asupra diverselor emulsii negative; 

— întrebuinţarea filtrelor; 

— calcularea timpului de expunere. 

Toate acestea, bineînţeles, în afara prelucrării negati¬ 
velor şi pozitivelor, care reprezintă probleme separate, 
speciale. 


1. APARATUL FOTOGRAFIC 

Trebuie subliniat de la început că nu „calitatea" apara¬ 
tului este aceea care poate să asigure obţinerea unor foto¬ 
grafii de calitate superioară, 

Cu toate acestea, sînt încă destul de mulţi cei care cred 
că, pentru reuşita unei fotografii, aparatul este factorul cel 
mai important. Cei care, în faţa unei fotografii bune, în¬ 
treabă „cu ce aparat a fost executată? 11 dovedesc, fără să-şi 
dea seama, desigur, că sînt puţin cunoscători în arta foto¬ 
grafică. 

Fără să se poată pretinde, totuşi, că aparatul fotografic 
nu are chiar nici un rol în reuşita unei fotografii, se poate 
afirma însă că — în mîinile unui fotograf neexperimentat 
— pînă şi cel mai bun şi mai scump aparat nu va putea duce 
la rezultate satisfăcătoare. 

în schimb, cu aparate modeste, cu unele dintre cele 
mai ieftine, s-au putut realiza lucrări de artă dintre cele 
mai reuşite. 

Astfel fiind, un lucru este desigur indispensabil: cunoaş¬ 
terea aparatului cu care se lucrează şi a tuturor posibilită¬ 
ţilor lui. 

S-a mers atît de departe cu descrierea anumitor aparate 
mai răspîndite, încît au apărut volume întregi consacrate 
cîte unui singur tip de aparat fotografic. Şi aceasta, tocmai 
în vederea cunoaşterii tuturor posibilităţilor pe care le 
oferă anumite aparate. 

Din mulţimea aparatelor fotografice, care există astăzi, 
este desigur cu neputinţă să se poată stabili care ar putea 
fi cel mai corespunzător, din toate punctele de vedere, 
pentru fotografierea peisajelor. în adevăr, ceea ce pentru 
unul constituie o calitate, pentru altul poate să apară ca 
un neajuns. 

Astfel, în funcţie de formatul aparatului fotografic, se pot 
deosebi două aspecte: al mărimii şi al formatului imaginii. 

Din punctul de vedere al mărimii, aparatele fotografice 
pot avea următoarele dimensiuni: dimensiune mică (pînă 
la 3 x 4 cm), dimensiune mijlocie (pînă la 6 X 9 cm) şi 
dimensiune mare (peste 9 X 12 cm). 

Datorită calităţii materialelor sensibile de astăzi, dimen¬ 
siunea mică nu împiedică obţinerea unor măriri bune, mai 
ales dacă prelucrările ulterioare se execută potrivit scopului. 

Totuşi, fără a constitui o condiţie specială, dimensiunile 
mai mari sînt mai indicate — îndeosebi la aparatele mai 
ieftine — dacă se ţine seamă de calităţile (de corecţiile 
optice) ale obiectivelor. 

Cît priveşte formatul imaginii, aparatele fotografica 
pot avea format pătrat şi formal dreptunghiular, 


3 * 

De fapt, se ştie că imaginea dată de orice obiectiv are 
formă circulară, iar în cercul respectiv se înscrie formatul 
pătrat sau dreptunghiular al imaginii aparatului. 

Din punct de vedere procentual, din suprafaţa circulară 
a imaginii se utilizează: 64% la formatul pătrat şi 59—61% 
la formatele dreptunghiulare. 

Totuşi, acest avantaj este numai aparent, întrucît un¬ 
ghiul de folosire a imaginii este mai mare la formatele 
dreptunghiulare, ceea ce face ca, la aparatele cu format 
pătrat, să se folosească chiar obiective speciale (uşor superan- 
gulare). Rămîne, totuşi, avantajul imaginii pătrate în ceea 
ce priveşte încadrarea subiectului la fotografiere. 

2. OBIECTIVUL 

Obiectivul prezintă o serie de caracteristici care, anali¬ 
zate în lumina scopului urmărit, pot indica obiectivul cel 
mai potrivit pentru fotografierea peisajelor. Astfel: 

Distanţa focală a obiectivului, pentru a da o imagine 
cu efect spaţial asemănător cu acela al vederii noastre, 
trebuie să fie astfel, încît unghiul de cîmp — constituit de 
razele marginale — să fie cuprins între 40 şi 55°. Acesta 
este un obiectiv normal. 

Atunci cînd nu există posibilitatea schimbării punctului 
de staţie şi unele subiecte nu pot fi fotografiate convenabil 
cu obiectivul normal, aparatele cu mai multe obiective 
permit schimbarea acestora. 

în cazul unei distanţe focale mai mici decît mărimea 
diagonalei formatului se foloseşte obiectivul superangular, 
care redă imaginile la o scară mai mică şi cu un efect spaţial 
mărit. Avantajul principal al unui astfel de obiectiv îl 
constituie faptul că permite fotografieri de la distanţe 
mici, de la care, cu un obiectiv normal, nu ar putea fi 
încadrat subiectul în totalitatea lui. 

Atunci cînd distanţa focală este mai mare decît diago¬ 
nala formatului, se foloseşte teleobiectivul , care redă imagi¬ 
nile la o scară mai mare şi apropie subiectele depărtate. 

Cu toate avantajele pe care le prezintă, nu trebuie să 
se abuzeze în folosirea obiectivelor superangulare sau a 
teleobiectivelor, deoarece se produc unele modificări de 
perspectivă — mai mult sau mai puţin supărătoare —, 
astfel încît la folosirea lor trebuie respectate anumite in¬ 
dicaţii. 

Recent s-atl construit obiective fotografice la carfi — 
prin simpla rotire a unui inel (asemănător cu cel de dia- 
fragmare) — se poate modifica distanţa focală a obiecti¬ 
vului şi, deci, unghiul de cîmp. în felul acesta, cu un singur 
obiectiv, de construcţie specială pentru formatul mic, se 
acoperă în mod continuu distanţe focale de la 8 pînă la 
85 mm. 

Luminozitatea obiectivului este un factor de mai mică 
importanţă pentru fotografierea peisajelor. în adevăr, faţă 
de condiţiile de iluminare din natură, de sensibilitatea 
materialelor negative actuale şi de faptul că subiectele nu 
sînt în mişcare, obiectivele nu trebuie să aibă o luminozitate 
mai mare decît 1 : 3,5. 


3. MATERIALUL SENSIBIL NEGATIV 

Fără îndoială că, dacă obiectivul trebuie să redea o 
imagine cu maximum de claritate, şi materialul negativ 
trebuie să înregistreze imaginea cu maximum de fidelitate. 

Sensibilitatea cromatică are o mare influenţă asupra 
transpunerii culorilor din natură în scara cenuşie a foto¬ 
grafiei. Cum într-un peisaj se întîlneşte întreaga gamă de 
culori, este de la sine înţeles că va trebui să se fotografieze 
pe un material sensibil negativ ortopancromatic , care este 
considerat drept cel mai indicat pentru majoritatea situa¬ 
ţiilor în care se poate prezenta un peisaj (iarnă, vară, 
munte etc.). 

Materialul ortopancromatic posedă un echilibru satis¬ 
făcător între sensibilităţile pentru culoarea roşie şi cea 
verde, astfel încît prin folosirea filtrelor se va urmări numai 
obţinerea unor efecte speciale, iar nu în scop de corecţie. 

Totuşi, în anumite situaţii de fotografiere, cînd în 
lumina de zi predomină razele roşii (la răsăritul şi la apusul 
soarelui), este indicat să se folosească material pancromatic , 
care prezintă o sensibilitate mai mare la razele roşii. Prin 
utilizarea filtrelor de corecţie, materialul pancromatic 
poate fi folosit chiar în cazul cînd se fotografiază la lumina 
de amiază. 

De asemenea, pentru peisajele cu multe nuanţe de verde 
si din care lipsesc alte culori (în afară de albastru) se poate 
folosi material ortocromatic. 

4. FILTRE, ECRANE, LENTILE 


Deoarece aceşti termeni au diferite accepţiuni, se pre¬ 
cizează că termenul „filtru 11 va fi folosit pentru acele filtre 
care realizează în adevăr o filtrare a razelor luminoase 
(filtrul utraviolet şi filtrele colorate); termenul „ecran 11 
va fi folosit pentru ecranele care difuzează lumina (ecranele 
de aureolare), iar „lentile 11 se vor numi acelea care, adăugate 
la lentilele obiectivului, schimbă distanţa focală şi permit 
fotografierea subiectelor de aproape sau din depărtare 
(lentile adiţionale). 

a. Filtrul ultraviolet şi filtrele colorate 

La fotografierea peisajelor, rolul filtrelor este de a 
elimina unele radiaţii dăunătoare formării imaginii (razele 
ultraviolete), de a îmbunătăţi redarea în gama de cenuşiu 
a anumitor culori, sau de a realiza unele efecte speciale. 

1. Filtrul ultraviolet. La fotografierea peisajelor de mun¬ 
te — la înălţimi mai mari decît 1 500—2 000 m —, ca şi 
a celor de pe malul mării, se impune folosirea filtrului 
ultraviolet, care opreşte razele ultraviolete. Dacă nu se 
foloseşte un astfel de filtru, imaginile obţinute sînt neclare, 
deoarece emulsia fotografică este foarte sensibilă la razele 
ultraviolete (care sînt invizibile pentru ochiul omenesc). 
Utilizarea filtrului ultraviolet necesită uneori o uşoară 
prelungire a timpului de expunere (factorul de prelungire 
1,5). 

2. Filtrele colorate au rolul de a îmbunătăţi redarea 
contrastelor culorilor în gama de cenuşiu. 

Filtrul galben este folosit pentru a opri razele 
albastre, care sînt foarte actinice, astfel îneît redarea cerului 
în pozitiv să nu apară albă, creînd în felul acesta o imagine 
necorespunzătoare. 

în general, cu cît filtrul galben este mai intens colorat, 
cu atît timpul de expunere trebuie să fie mai lung şi efectul 
mai puternic, ajungînd în cele din urmă ca cerul să apară 
în pozitiv cu tonalităţi foarte închise, iar norii să pară 
ca de furtună. 

Filtrul galben este folosit atît vara cît şi iarna, deoarece 
redă zăpada mai plastic. 

Se recomandă să nu se utilizeze un asemenea filtru, 
atunci cînd în atmosferă sînt raze ultraviolete, deoarece 


38 



sub acţiunea acestor i'aze substanţele colorante ale filtrului 
devin fluorescente şi duc la obţinerea unor imagini lipsite 
de claritate. Factorul de prelungire, la acest filtru, variază 
între 2 şi 4. 

Filtrul portocaliu se foloseşte pentru tona- 
rea mai puternică a cerului şi pentru fotografierea depărtă¬ 
rilor cu ceaţă, anihilînd astfel perspectiva aeriană. Este un 
filtru „de efect 11 şi factorul de prelungire este cuprins 
între 3 şi 7. 

Nu este indicat să fie folosit la material negativ orto- 
cromatic şi nici pentru peisajele de iarnă caro, în general, 
prezintă un contrast mai mare, pe care filtrul portocaliu 
l-ar accentua. 

Filtrul roşu este un filtru de efect şi de contrast, 
care absoarbe violetul, albastrul şi verdele. în felul acesta, 
cerul şi vegetaţia apar în negru; galbenul, portocaliul şi 
roşul apar în cenuşiu deschis. Peisajele cu mult cer capătă 
un aspect oarecum dramatic, norii fiind redaţi excesiv de albi 
în contrast cu culoarea neagră prin care e redat cerul senin. 

în general, filtrul roşu are o utilizare limitată, pentru 
fotografierea depărtărilor cu ceaţă, datorită şi factorului 
mare de prelungire a expunerii (6—10 ori). Se foloseşte 
numai cu material sensibil pancromatic, putînd să dea 
efecte de „clar de lună“ ziua, în plin soare. 

Filtrul infraroşu opreşte toate razele vizibile 
şi lasă să treacă numai razele infraroşii. Se foloseşte numai cu 
material negativ special pentru raze infraroşii, iar punerea 
la punct a imaginii necesită precauţii speciale (la unele 
aparate este indicat, pe scara metrică, „infinitul pentru 
infraroşu 11 ). Are o utilizare restrînsă şi dă efecte nenaturale. 

Filtrul verde este indicat să fie folosit atunci 
cînd peisajul prezintă o gamă variată de tonuri de verde 
care, în felul acesta, se evidenţiază mai bine. Cerul albastru 
apare cu tonuri de cenuşiu mai închis (ca la filtrul roşu), 
în timp ce galbenul este redat în cenuşiu deschis. 

Cînd intensitatea culorii filtrului este mare, peisajele 
de vară, cu mult verde, apar ca ninse. 

Are o utilizare limitată, avînd şi un factor mare de 
prelungire a expunerii (peste 3—4 ori). 

Filtrul galbe n-v e r d e este, de fapt, cel mai 
indicat pentru peisaj, deoarece prezintă atît caracteristicile 
filtrului galben, cît şi ale celui verde, însă în măsură mai 
mică. 

*- Peisaj. 

Se reprezintă un acelaşi peisaj, fotografiat fără filtru [a] şi CU 
filtru infraroşu (h), coca co oferă o mare claritate a depărtărilor, 
scltimbînd însă aspecLul natural al imaginii (cerul apare negru, iar 
norii şi vegetaţia apar albe). 


La marginea pădurii. 

Se prezintă efectul de difuziune a contururilor imaginii prin 
folosirea ecranului de aureolare. 





Cu acest filtru, cerul senin este reilat in cenuşiu, cu nori 
albi bine reliefaţi, iar vegetaţia — în special cea de culoare 
verde închisă, a pădurilor de brazi — este redată în tonuri 
diferenţiate de cenuşiu. 

Filtrul galben-verde are o utilizare generală, redînd cel 
mai bine întreaga gamă vizuală a ochiului şi cu contraste mai 
atenuate decît cele obţinute cu filtrul galben. 

Factorul de prelungire a expunerii nu este prea mare, 
el variind între 2 şi 3 ori. 

b. Ecranul de aureolare 

Ecranul de aureolare (de exemplu ecranul ,,Duto“) are 
o utilizare limitată, fiind folosit numai pentru anumite 
peisaje şi în condiţii speciale de lumină. 

El serveşte la obţinerea unui efect pictural, linia de 
separaţie între diferitele intensităţi luminoase ale imaginii 
nefiind netă, ci suprapunînd peste părţile albe ale foto¬ 
grafiei un strat de raze difuze (efect de aureolare). Prin 
aceasta, contururile fotografiei devin mai naturale, mai 
apropiate de cele pe care le văd ochii observatorului. Ecra¬ 
nul măreşte — într-o oarecare măsură — adîncimea cîmpu- 
lui fotografic, astfel încît, atît subiectul pe care s-a pus 
la punct, cît şi planurile anterioare sau posterioare, apar 
cu aceeaşi claritate. 

Ecranele se construiesc în 2—3 gradaţii (0—1—2), cu 
efect de aureolare mai atenuat sau mai puţin atenuat. 

Este contraindicată folosirea ecranului de aureolare pe 
timp cu cer acoperit. Pentru peisajele în contralumină se 
va folosi un ecran mai atenuat, în timp ce pentru peisajele 
însorite este indicat un ecran mai pronunţat. 

Punerea la punct se face fără ecranul de aureolare, 
acesta aplicîndu-se — pe montura obiectivului — cu cercu¬ 
rile în relief, în afară (spre subiect). 

Pentru formatele mari sau mijlocii se poate folosi obiec¬ 
tivul special de aureolare „Imagon“. 

Imaginile obţinute se caracterizează printr-un contrast 
mai atenuat, trecerea de la lumini la umbre făcîndu-se 
mai gradat. 

5. INFLUENŢA FACTORILOR DE FOTOGRAFIERE 


Diafragma reglează profunzimea într-o fotografie. Or, 
în cazul peisajului, imaginile fotografice trebuie să aibă 
o profunzime cît mai mare, astfel că diafragma ar trebui să 
fie cît mai mică. Totuşi, ţinînd seamă şi de puterea de sepa¬ 
rare, de corelarea cu planul de punere la punct, se va alege 
diafragma cea mai potrivită pentru a putea asigura plastici¬ 
tatea imaginii. 

Expunerea este factorul determinant pentru buna reu¬ 
şită a unei fotografii. în cazul peisajului, expunerea trebuie 
să fie absolut corectă şi determinarea ei se va face cu mij¬ 
loacele cunoscute (exponometre, tabele de expunere etc.), 
ţinînd seamă de materialul negativ , de filtrele folosite şi 
de diafragma necesară. 


XIII. PEISAJUL SI ANOTIMPURILE 

5 

A. PRIMĂVARA ÎN FOTOGRAFIE 

Începînd cu topirea ultimelor petice de zăpadă, primă¬ 
vara poate oferi un interesant prilej de a-i fixa diferitele 
aspecte în imagini fotografice, cu un anumit specific. 

Faptul că verdele frunzişului nu a apărut încă şi pei¬ 
sajul, rece şi gol, oferă doar o gamă redusă de cenuşiu, 
cere fotografului o deosebită grijă în alegerea subiectului, 
pentru a evita monotonia. 

Motivul tabloului va putea fi constituit de un arbore 
cu aspectele caracteristice ale acestui preludiu al primăverii. 

Pentru cine ştie să vadă (lucru uşurat într-o oarecare 
măsură de aparatele cu oglindă reflectătoare), un pom des¬ 
frunzit oferă totuşi numeroase particularităţi de utilizare 
fotografică, fie că se redă în imagine doar o crenguţă înmu¬ 
gurită sau cu mîţişori, fie că se redă o graţioasă cortină 
constituită din reţeaua crengilor, în partea de sus a ta¬ 
bloului, iar în partea de jos, perspectiva depărtată a pei¬ 
sajului. 

Spre deosebire de vară, cînd un arbore poate constitui 
un prim-plan compact, care separă şi valorifică fondul 
tabloului, în acest preludiu al primăverii, arborele prezintă 

Primăvară. 

Cîţiva pomi, de cUrind 
înfrunziţi, proiertaţi pe 
cerul mai mult senin, şi 
un lanţ de munţi, cu ză¬ 
pada încă netopilă pe 
crestele lor, pot să con¬ 
stituie un frumos peisaj 
de primăvară. 


Primăvară. 

O singură creangă din- 
tr-un pom înflorit, pe 
care s-a pus la punct 
imaginea, şi satul rămas 
în neclaritate, pe lîngă 
redarea spaţiului oferă şi 
frumuseţea primăverii. 




Primăvară in munţi. 
Aceaslă imagine este 
foarte bine sugerată de 
cabana din poiană, pe 
acoperişul căreia a mai 
rămas puţină zăpada, iar 
în prim-plan se văd 
brîndusele înflorite. 


Vestitorii primăverii. 
Pe crengile unui ar¬ 
bore, încă desfrunzit, au 
venit să poposească pă¬ 
sărelele — vestitorii 
primăverii. 






totuşi o structură grafică de ornament şi constituie o reţea 
prin care perspectiva oricărui motiv capătă o notă artistică 
specială. 

Efectul sugestiv al strălucirii luminii, pe rămurelele 
delicate ale arborelui, poate fi accentuat şi redat în mod 
desăvîrşit de un ecran de aureolare, care imprimă imaginii 
acelaşi aspect pe care îl percepe şi ochiul omenesc în zilele 
premergătoare primăverii. 

Se va putea folosi, în imagine, arborele întreg sau numai 
trunchiul lui, aplicînd o compoziţie „asimetrică"; se va 
evita plasarea orizontului în mijlocul imaginii, subiectul 
principal va fi lateral, iar un drum sau un pîrău, care intră 
în tablou, va fi dirijat pe o diagonală. 

Peisajul va fi însufleţit de norii frumoşi care apar cu 
uşurinţă în această atmosferă călduţă şi, purtaţi de vînt 
pe cer, constituie, prin formele lor, în continuă schimbare, 
un contrast de efect în raport cu liniştea peisajului şi cu 
prezenţa oamenilor care încep muncile de primăvară ale 
cîmpului. 

De asemenea, petice de zăpadă, bălţi de apă care oglin¬ 
desc un grup de arbori, pîraie şi urme de vehicule pe pămîn- 
tul care musteşte de apă, sînt motive care vor putea reda 
întreaga atmosferă a unui început de primăvară. 

Din punct de vedere tehnic, se vor folosi material pancro- 
matic şi un filtru galben-verde deschis, pentru reliefarea nori¬ 
lor; cînd cel care fotografiază vrea să menţină ceaţa sau 
vălul fin al perspectivei aeriene, va lucra fără filtru. 


1. MUGURI ŞI FRUNZE, ROROCI ŞI FLORI 

Una dintre caracteristicile primăverii este şi repeziciunea 
procesului de înmugurire şi înflorire a naturii vegetale. 
A prinde, cu pricepere şi cu răbdarea cuvenită, acest inte¬ 
resant spectacol al naşterii frunzelor şi a florilor, consti¬ 
tuie una dintre numeroasele aplicaţii ale fotografiei care, 
prin posibilitatea de mărire ulterioară, permite prezentarea 
acestui proces în proporţii care depăşesc cu mult viziunea 
noastră obişnuită. 

Se vor alege muguri de arbori cu frunze cît mai caracte¬ 
ristice (castan, paltin etc.) şi se va lucra în serie, cu un 
aparat cu dublă extensiune, cu un obiectiv cu distanţă 
focală mare ggu cp Jeptile adiţionale (pentru a obţine ima- 


46 



gini cît mai mari) şi cu o lumină laterală, care să accentueze 
plastica imaginii. 

Caracteristica esenţială a primăverii, florile, vor fi valo¬ 
rificate după posibilitatea de a fi redate cît mai sugestiv 
în gama de alb-negru (material negativ pancromatic şi cu 
filtru galben-verde deschis, pentru o cît mai corectă redare 
a culorilor). 

în cazul fotografierii unui grup de plante înflorite se 
va ţine seamă de fondul pe care se proiectează, apoi de ale¬ 
gerea unei încadrări cît mai sugestive şi, eventual, de 
prezenţa unei persoane în tablou. 

Un obstacol greu, la fotografia în această situaţie, este 
vîntul (atît de obişnuit primăvara) care, prin clătinarea 
subiectului, produce neclarităţi de mişcare ce nu pot fi 
totdeauna eliminate printr-o expunere scurtă (din cauza 
nevoii de diafragmare). în unele cazuri (fotografierea flo¬ 
rilor pe pomi, folosite ca prim-plan) se poate imobiliza 
creanga respectivă, de exemplu ţinînd-o cu mina. 

Pentru crearea unui fond cit mai liniştit pot fi înde¬ 
părtate din jurul florii tot ceea ce ar introduce elemente 
care sugerează agitaţie (crengi, tulpini de alte plante), cău- 
tînd ca floarea să se proiecteze, în general, pe un fond închis 
(verdele vegetaţiei înconjurătoare, un tufiş în umbră etc.). 

Alt mijloc de detaşare a subiectului de fond este şi o 
punere la punct combinată astfel cu diafragmarea, încît 
cîmpul de claritate să se întindă numai pe adîncimea subiec¬ 
tului şi lăsînd fondul neclar. 

Modul de iluminare va fi cît mai plastic, adică lumină 
laterală sau contralumină, cînd parasolarul va fi indispen¬ 
sabil pentru eliminarea reflexiilor de lumină în obiectiv. 

2. OASPEŢII PRIMĂVERII 

Sosirea păsărilor călătoare, berze şi mai ales rîndunele, 
adevăraţii vestitori ai primăverii, oferă fotografului nume¬ 
roase posibilităţi de a prinde, în poze sugestive, felul de 
viaţă al acestor simpatice păsări. 

Începînd cu repararea cuiburilor, stricate de vînturi şi 
de zăpezi, şi trecînd prin perioadele împerecherii, clocirii, 
scoaterii puilor şi hrănirii lor, toate aceste faze constituie ne¬ 
numărate aspecte, care pot fi redate cu succes în fotografie. 

Se va opera într-un pod al unei case din apropierea cuibu¬ 
lui şi cu un aparat prevăzut cu un obiectiv cu distanţă. 

focală mare, sau, mai bine, cu un teleobiectiv, pentru a 
obţine o imagine destul de mare a păsărilor. 

La astfel de fotografii se întrebuinţează material pan- 
cromatic şi se lucrează cu timpi de expunere foarte scurţi 
(1/500 s), pentru a putea prinde faze cît mai interesante 
din zborul păsărilor. 

Cînd luminozitatea teleobiectivului o permite se poate 
utiliza şi un filtru galben deschis, pentru a scoate şi mai 
mult în relief albul penelor, faţă de albastrul cerului. 

Rîndunelele pot oferi, astfel, subiecte dintre cele mai 
interesante, cu ocazia facerii cuiburilor, a hrănirii puilor 
şi, mai ales, note vii pe portativul firelor de telegraf, proiec¬ 
tate pe cerul cu nori diafani al primăverii. 

3. PEISAJUL DE PRIMĂVARĂ 

Caracteristicile iconogenice ale primăverii sînt urmă¬ 
toarele: 

— soarele începe să radieze mai puternic şi să se înalţe 
mai sus, continuînd totuşi să dea umbre lungi; 

— ninsoarea florilor acoperă pe rînd pomii, iar tufişurile 
împestriţează cu nenumărate culori covorul de un verde 
crud al ierbii tinere; 

— frunzişul este încă tînăr şi printre frunze se pot 
distinge fineţea şi profunzimea structurii peisajului; 

— cerul albastru este mai totdeauna străbătut de nori 
albi, menţinuţi în continuă mişcare de vîntul de primăvară, 
care bate aproape zilnic; 

— persistă încă puţină ceaţă, mai ales dimineaţa, fapt 
care ajută la definirea perspectivei aeriene şi, deci, la reda¬ 
rea spaţiului; 

— la ţară, mai ales, peisajul de primăvară oferă un 
cadru foarte iconogenic muncilor agricole de primăvară; 

— o dată cu fluturii şi cu celelalte insecte, mieii şi 
iezii zburdă alături de mamele lor în iarba fragedă şi sub 
razele soarelui cald de primăvară. 

Un bun peisaj de primăvară va putea fi realizat cu 
uşurinţă prin îmbinarea cît mai armonioasă a două sau a 
mai multora dintre caracteristicile iconogenice ale primă¬ 
verii, prezentate mai sus. 

f antezia şi ingeniozitatea fotografului au un vast cimp 
de afirmare în această direcţie, posibilităţile de compunere 
a unui tablou de primăvară fiind nelimitate. 

Cîteva exemple vor putea pune în evidenţă principa¬ 
lele posibilităţi de realizări artistice în acest domeniu. 

Cel mai simplu peisaj de primăvară poate fi un merişor 
înflorit, proiectat pe cerul albastru al primăverii care, 
eventual, poate fi brăzdat de cîţiva norişori albi. O uşoară 
filtrare redă cerul mai închis şi deci scoate în relief strălu¬ 
cirea florilor (accentuată, uneori, cu un ecran de aureolare) 
în bătaia soarelui. 

Acelaşi efect de tinereţe şi frăgezime îl poate oferi şi 
o crenguţă de pom cu frunze tinere, redate prin transparenţă 
cu ajutorul contraluminii şi proiectate pe un cer cu nori 
uşori de primăvară. 

Un covor de flori (brînduşe, narcise etc.), mai ales în 
peisajul alpin, poate împodobi şi poate face astfel icono- 
genic un prim-plan neted care, în alt anotimp, ar fi plicti¬ 
sitor în tablou, din cauza monotoniei lui. 

Un pom întreg înflorit sau numai trunchiul, cu o parte 
din coroană, sau chiar numai cîteva crenguţe cu flori, ca 
prim-plan (redat clar), prin care se vede în depărtare un 
peisaj simplu (redat estompat), cu un cer cu nori frumoşi, 
poate constitui, de asemenea, un tablou reuşit. 

Acelaşi covor de flori, justificînd prezenţa în tablou 
în prim-plan, a unei persoane care culege flori sau le aran¬ 
jează în buchete, poate prilejui şi în pădure executarea 
unei fotografii de efect. 

Pentru a reliefa siluetele zvelte ale arborilor se va foto¬ 
grafia la marginea pădurii, astfel încît cei cîţiva arbori din 
tablou să se proiecteze pe cer, în timp ce peisajul care se 
vede printre ei să dea tabloului profunzime. 

Un prim-plan înflorit (pomi fructiferi se întîlnesc destul 
de frecvent) şi un cer cu nori frumoşi oferă un cadru ideal 
pentru prezentarea în tablou a muncilor agricole de primă¬ 
vară care, redate în faze cit mai sugestive (deci regie discretă) 
vor da imaginii expresie şi viaţă. 

Un petic de pajişte înflorită, cîţiva pomi sau cîteva 
tufe cu flori, iar ca prim-plan cîţiva miei sau iezi, alături 
de mamele lor, pot constitui un tablou în care toată gingăşia 
fiinţelor tinere şi a primăverii va fi reprezentată în mod 
cît se poate de sugestiv. 

Numărul exemplelor poate fi sporit oricît de mult, însă 
trebuie menţionat că nu noutatea absolută a subiectului 
asigură succesul, cit mai ales modul de iluminare a lui 
(laterală sau, şi mai bine, în contralumină), punctul de 

Peisajul în fotografie 

La marginea oraşului. 

Cîţiva arbori, pe malul unei ape — în care înoată un cîrd de gîşl.e — 
şi cerul, brăzdat de nori frumoşi, constituie un reuşit peisaj de 
primăvară' 

vedere sau perspectiva sub care e văzut subiectul, încadrarea, 
eventualul efect de aureolare, contractul din tablou, utiliza¬ 
rea prezenţei oamenilor, unitatea tabloului etc. Toate acestea 
sînt elemente care, atunci cînd cel care fotografiază are per¬ 
sonalitate fotografică (sensibilitate pentru frumos, tehnică 
fotografică şi simţul artistic de a vedea şi de a compune un 
tablou fotografic), pot asigura o prezentare originală chiar 
şi a celui mai banal subiect. 

Afară din sat. 

Vacile care pasc. cîţiva arbori care întrerup monotonia orizon¬ 
tului şi un cer împodobit cu nori, iată ce poate să redea frumuseţea 
peisajului de vară. 

B. VARA ÎS FOTOGRAFIE 

Vara este anotimpul cel mai indicat pentru practicarea 
turismului, prin desfătarea sufletească procurată de varie¬ 
tatea peisajelor care se desfăşoară în faţa ochilor tuturor 
celor îndrăgostiţi de inepuizabila frumuseţe a naturii. 

Prin posibilitatea de a fixa în imagini întreaga frumuseţe 
a naturii în timpul verii, aparatul fotografic a devenit şi 
el un articol indispensabil în echipamentul adevăratului 
turist (de aici şi tendinţa de a considera fotografia — în 
mod cu totul necorespunzător — drept o ramură a sportului). 

Aparatul fotografic, minuit cu priceperea necesară, este 
un mijloc ideal de a completa prin imagini amintirea minu- 

natelor aspecte ale naturii care au defilat prin faţa turistului, 
cum şi de a răspîndi cît mai larg în marele public, din ţară 
şi din străinătate, toate comorile peisajului patriei noastre. 

1. PEISAJUL DE VARĂ 

Caracteristicile iconogenice ale verii sînt următoarele: 

— soarele, urcîndu-se mai sus pe cer, umbrele purtate 
sînt mai scurte şi mai puternice decît în orice alt anotimp, 
ceea ce face ca numai în orele dimineţii şi ale apusului să 
apară umbre lungi, care sînt de cel mai mare efect în foto¬ 
grafie ; 

— exuberanţa vegetaţiei în timpul verii, pe lîngă aspec¬ 
tul compact, rezultat din desimea frunzişului la plante şi, 
mai ales la arbori, imprimă o puternică dominantă verde 
întregului peisaj de vară; 

— verdele vegetaţiei este nuanţat adeseori de prezenţa 
multiformă şi multicoloră a numeroase specii de flori de 
cîmp, care dau peisajului o delicată nuanţă primăvăratecă; 

— norii sînt puţin mai rari decît primăvara, însă destul 
de frecvenţi pentru a împodobi cerul variatului peisaj al 
ţării noastre; 

— vara fiind anotimpul în care muncile cîmpului au 
cea mai largă desfăşurare, ele culminînd cu epoca secerişului 
şi a culesului recoltelor, oferă posibilitatea redării — în 
numeroase fotografii sugestive — a feluritelor aspecte ale 
acestor munci; 

— arşiţa puternică a soarelui face pe oameni să se îndrepte 
spre malurile rîurilor, spre litoral, ori să plece în excursii 
spre culmile munţilor; deci, pentru amatorul fotograf, tot 
atîtea posibilităţi de valorificare a schimbărilor de peisaj 
care caracterizează, în primul rînd, turismul. 


2. MUNTELE ÎN FOTOGRAFIA DE VARĂ 

în general, efectul unei fotografii la munte se bazează 
— în cea mai mare măsură — pe prezenţa unui prim-plan 
cît mai potrivit cu peisajul respectiv. 

în lipsa unui prim-plan natural corespunzător se vor 
folosi în acest scop, fie oameni, fie animale, operaţie destul 
de delicată, din cauza calităţilor pe care trebuie să le aibă 
cel care fotografiază. 

Cînd rolul de prim-plan este îndeplinit de unul dintre 
însoţitorii noştri în ascensiune, fotograful trebuie să aibă 
ochiul format pentru a aprecia în ce măsură persoana res¬ 
pectivă se încadrează armonic în peisaj. Călăuzele, în gene¬ 
ral, prin legătura strînsă şi obişnuinţa pe care o au cu natura 
înconjurătoare, capătă o atitudine şi o înfăţişare care le 
indică în mod deosebit pentru rolul de prim-plan viu. 

Realizarea practică a acordului persoanelor cu peisajul 
se poate obţine, cu rezultatele cele mai bune, numai prin- 
tr-o regie prealabilă, însă, pentru a face invizibilă această 
regie, se va declanşa aparatul numai în momentul în care 
persoanele utilizate au luat atitudinea cea mai naturală. 

Prin numărul persoanelor încadrate în peisaj, prin pozi¬ 
ţia (în picioare, aşezate, culcate) şi prin atitudinea lor 
(cineva priveşte în zare cu mîna streaşină la ochi; altcineva 
arată unui tovarăş, întinzînd mîna, un anumit punct din 
peisaj, ori, cu spatele spre aparat admiră peisajul etc.), 
prin depărtarea lor de aparat etc. cel care fotografiază 
trebuie să obţină în tablou un acord cît mai desăvîrşit 
atît din punct de vedere compoziţional cît şi din punctul 
de vedere al expresiei. 

Pentru o bună redare a prim-planului viu în tablou se 
cere şi o cît mai raţională reglare a profunzimii, pentru 
ca să nu se ajungă la diafragmări prea mari. 

în general, se pune la punct asupra prim-planului, în 
timp ce fondul peisajului poate prezenta o claritate mai 
redusă şi al cărei grad va fi apreciat de bunul gust şi de 
ochiul operatorului, în vederea obţinerii unui maxim de 
efect. 

Vederi depărtate în munţi 

Se ştie că, în munţi, perspectiva aeriană este înlocuită, 
de multe ori, de o ceaţă nu prea deasă, dar care nu numai 
că face să dispară un număr oarecare de detalii şi supără 
ochiul, dar împiedică şi fotografierea cu mijloacele obişnuite. 

Pentru a putea străbate prin această ceaţă subţire, cel 
care fotografiază are nevoie de material pancromatic , de un 
filtru roşu şi de un stativ. 

După alegerea unei încadrări, cu o vedere cît mai depărtată, 
se va calcula exact, cu ajutorul unui exponometru, timpul 
de expunere; acesta va fi înmulţit cu factorul de prelungire 
al filtrului roşu, care este de 6—10 ori şi, de aceea, poza se 

La păşunal. 

Un cer învolburat, muntele totuşi însorit, iar în prim-plan, o 
turmă de oi la păşunat. Printre oile albe se găsesc şi cîteva oi 
negre; nu era rău dacă era prezent şi ciobanul (văzut din spate, 
privind în depărtare). 






In poiană. 

Un frumos peisaj, ondulat de dealuri, bine iluminat de soare — 
în prim-plan —, unde se văd cîteva oi la păşunat şi însoţitoadea 
lor, foarte bine plasată lateral şi preocupată de lucrul său (inlutiS 
rîn4 astfel frecventele priviri indiscrete spre obiectivul aparatu- 







Lacul JJilea. 

Prin alegerea unui bun punct tio staţie, plasarea cabanei este 
reuşită şi cerul — parţial acoperit de nori — oferă, în momentul 
fotografierii, un spaţiu prin care razele soarelui luminează frumos 
lacul, terasa şi o parte din acoperişul cabanei. 


Mamaia. 

Noile blocuri construite oferă un frumos peisaj — văzut din 
largul mării şi folosind un prim-plan potrivit. Se observă cerul 
prea deschis şi uniform. 





1 aiurite mani. 

Valurile mării şi sparge¬ 
rea unui val, pe înlinsul 
plajei, oferă un frumos 
spectacol şi un intere¬ 
sant subiect fotografic. 
Succesiunea valurilor 
constituie calitatea ima¬ 
ginii reproduse. Orizon¬ 
tul este plasat în tre¬ 
imea superioară a ima- 

Va executa de pe stativ, pentru a evita mişcarea aparatului 
în timpii de poză care, numai în cazul obiectivelor foarte 
luminoase, vor putea fi mai scurţi. 

Prin mărirea unor astfel de fotografii se va obţine o 
perspectivă mai clară şi mai vastă decît cea pe care o văzu¬ 
seră înşişi ochii celui care a fotografiat-o. 

O altă calitate importantă a filtrului roşu constă în 
faptul că reliefează norii de pe un cer uşor voalat de ceaţă, 
fără ca, totuşi, acesta să apară prea negru. 

în cazul cînd fotograful amator vrea ca aparatul fotogra¬ 
fic să redea subiectul de la distanţe de zeci de kilometri, 
fotografierea cu material pentru raze infraroşii şi cu un filtru 
corespunzător materialului va oferi posibilitatea obţinerii 
unor efecte fotografice deosebit de interesante. 

Se aminteşte de asemenea că, la munte, expunerea scade 
cu înălţimea şi că lumina ultravioletă care impresionează 
în mod special emulsia fotografică, provocînd neclaritate 
în tablou, cînd se depăşeşte altitudinea de 2000 m, reclamă 
— în mod deosebit — folosirea unui filtru ultraviolet. 

3. SOARELE ŞI APA ÎN FOTOGRAFIA DE VARĂ 

— ştranduri, rîuri, lacuri, marca — 

Pe malul mării, al lacurilor sau al rîurilor, un element 
nou — apa —trece pe planul întîi, atît pentru fotograf cît 
şi ca principal motiv de fotografiere. 

Liniştită ca suprafaţa unui lac, în mişcare ca aceea a 
rîurilor limpezi de munte sau în neîncetata mişcare a valu¬ 
rilor mării, apa este caracterizată — din punct de vedere 
fotografic — prin oglindiri care creează un deosebit efect 
în tablou. 

După felul cum este privită, apa poate apărea luminoasă 
ca o oglindă (cînd este privită oblic), neagră cînd este privită 
de sus şi cu reflexii bizare, cînd în ondulaţiile valurilor ei se 
oglindesc imaginile răsturnate ale unor arbori de pe mal 
sau ale bărcilor ori vapoarelor care plutesc pe luciul ei. 

Aspectul cel mai sugestiv al apei apare însă cînd e privită 
în contralumină şi fiecare val prezintă reflexii de lumină 
care fac să strălucească puternic suprafaţa ei. 

Deşi este un element iconogenic de primul'ordin, apa are 
însă dezavantajul că, atunci cînd este fotografiată în con¬ 
tralumină (iluminarea cea mai de efect), prezintă mari 

greutăţi de re4are, din cauza contrastului puternic de lumini 
şi umbre pe care-1 are la acest fel de iluminare. 

în cazul cînd se fotografiază un peisaj cu apă în contra- 
lumină, însă fără prim-paln, operaţia este relativ mai 
uşoară; în schimb, în prezenţa unui prim-plan mai întunecat 
(de exemplu o persoană în costum de baie, cu pielea bronzată 
de soare) trebuie să se atenueze în parte acest contrast, printr-o 
expunere mai lungă (după umbrele prim-planului) şi 
printr-o developare compensatoare. 

Un alt mijloc de atenuare a contrastului, la fotografia 
apei în contralumină, este şi folosirea unui ecran pentru 
efect de aureolare, însă foarte moderat şi numai cînd supra¬ 
faţa apei prezintă puţine puncte luminoase. 

Filtrul galben nu trebuie folosit la fotografia în contra¬ 
lumină, pentru că măreşte contrastul (apa reflectînd, în 
părţile neluminate, lumina albastră a cerului, filtrul galben 
o va reda şi mai întunecată). în schimb, acest filtru poate 
fi folosit atunci cînd apa este luminată din faţă sau lateral; 
în acest caz, luminile vii ale apei trebuie reliefate pe un 
fond mai închis. 

a. Subiecte care cuprind apa 

Pasiunea fotografiei se manifestă cu multă intensitate pe 
malul mării, al lacurilor, rîurilor sau la ştranduri. Acest 
lucru are o explicaţie psihologică, pentru că nicăieri omul 
nu are o atitudine mai firească şi mai liberă decît în apropie¬ 
rea apei şi în apă. 

Din atitudinea firească a omului, din strălucirea soarelui 
şi din atît de variatele aspecte ale apei — ca element al 
naturii — pot rezulta tablouri admirabile, însă numai dacă 
o tehnică desăvîrşită în executarea pozei este completată 
de regia necesară oricărei fotografii bune. 

Printre factorii de care depinde, în general, reuşita unei 
poze la apă, se menţionează: 

Alegerea unui fond corespunzător (liniştit şi în contrast 
cu subiectul). O fotografie la mare, în care fondul e format 
de corturi, de scaune pentru odihnă etc., dă o impresie de 
nelinişte în tablou prin faptul că toate acestea abat privirea 
de la subiectul principal care pare şi „lipit” de fond. 

De asemenea, numai contrastul de tonalitate dintre su¬ 
biect şi fond poate asigura o bună reliefare a subiectului; 
astfel, o persoană cu corpul bronzat de soarele verii va fi 

Eforie. 

Furnicarul din timpul 
verii, de pe Întinsul pla¬ 
jei, este puţin potrivit 
pentru fotografii de an¬ 
samblu. Parţial, şi folo¬ 
sind un prim-plan suges¬ 
tiv sau anumite motive 
liniare, se pot obţine 
imagini foarte reuşite. 


Siut-Chiol. 


Afară de apele mării, şi 
lacul oferă subiecte din¬ 
tre cele maifrumoase, In 
deosebi, bărcile cu pînze 
şi minunatele lor oglin¬ 
diri în apele liniştite ale 
lui. Barca din prim-plan 
echilibrează şi comple¬ 
tează fericit imaginea. 






Aşezarea plaselor. 

Pe apele liniştite ale la¬ 
curilor din Delta Dună¬ 
rii, aşezarea plaselor de 
pescuit poate oferi prile¬ 
jul realizării unor foarte 
reuşite imagini. în foto¬ 
grafia reprodusă se re¬ 
marcă linia plutitoarelor 
şi poziţia bărcii pesca¬ 
rilor. 


înserare in Delta Dunării. 
Efectul luminilor şi al 
norilor reflectaţi în apă 
este foarte reuşit. 








fotografiată pe fodul nisipului strălucitor al plajei, în timp 
ce albul unei bărci cu pînze va fi proiectat pe un cer redat 
întunecat prin folosirea filtrelor. 

La fel, numai un cer redat mai întunecat va putea pune 
în valoare, prin contrast, culoarea albă a spumei valurilor. 

Astfel, cele mai indicate fonduri, la mare, rămîn cerul 
şi apa, care, la rîndul lor, pot deveni cu uşurinţă şi motive 
principale, cînd se trece la fotografierea peisajului. 

Tot în legătură cu contrastul de tonalitate, dintre subiect 
şi fond, se aminteşte că tabloul trebuie astfel prelucrat 
(prin expunere şi developare), încît cele două contraste să 
fie unite între ele printr-o cît mai bogată gamă de tonuri 
medii, ceea ce nu este tocmai uşor de realizat, din cauza 
intensităţii razelor solare şi a umbrelor în lunile de vară. 

Alegerea unui punct de staţie cit mai corespunzător per¬ 
spectivei generale şi a unei încadrări cît mai sugestive şi mai 
adecvate subiectelor. Privind cu atenţie un număr de fotogra¬ 
fii la apă, reuşite, se constată că cele mai multe sînt caracte¬ 
rizate printr-o perspectivă care a rezultat dintr-un punct de 
staţie fie mai înalt,* fie mai coborît decît cel normal, şi 
aceasta, pentru a înlătura situarea orizontului în mijlocul 
imaginii, ceea ce ar produce o scindare neplăcută în tablou. 

De aceea — pe cît posibil — se elimină orizontul, foto- 
grafiind fie de jos, fie de sus, astfel ca subiectul să sc pro¬ 
iecteze pe fondul cerului sau al apei. 

Trebuie menţionat, de asemenea, că depărtarea prea mare 
a punctului de staţie poate' compromite definitiv o perspec¬ 
tivă frumoasă pentru ochi, dar care, în tablou, din cauza 
micşorării exagerate (datorită aparatului şi distanţei subiec¬ 
tului) va apărea în detalii absolut neînsemnate. 

încadrarea în general, cît mai restrînsă, trebuie făcută 
astfel, încît să izoleze subiectul de mediul înconjurător (în 
general liniştit) şi — în cadrul formatului — subiecul ales 
să fie prezentat în forma cea mai dinamică şi mai sugestivă. 

b. Peisajul marin 

Spectacolul grandios al infinitului mării, însufleţit de 
neîncetatul joc al valurilor care — tivite de albul spumei— 
se sparg de ţărm în milioane de picături, care strălucesc în 
bătaia soarelui, a impresionat totdeauna pe oameni şi în 
special pe artişti, caro au găsit în marc şi în ţărmurile ci un 
subiect de inspiraţie dintre cele mai valoroase. 

Prin instantaneitatea care caracterizează acţiunea lui, 
aparatul fotografic constituie un mijloc care — în mina unui 
fotograf priceput —poate reda, într-o măsură apreciabilă, 
întreaga frumuseţe a peisajului marin. 

In acest scop, sînt de preferat aparatele sistem reflex 
şi obiectivele cu distanţă focală mare. 

Ca material negativ se foloseşte materialul pancromatic 
şi, în cazul cînd cerul cu nori frumoşi cuprinde o bună parte 
din tablou, e necesar şi un filtru galben sau galben-verde deschis. 

în general, peisajul marin avînd o luminozitate excep¬ 
ţională, din cauza reflexiei luminii de către masa de apă, 
timpul de expunere va fi scurt (1/100 s), ceea ce va permite 
o diafragmare mai mare, necesară obţinerii profunzimii. 

Modul de iluminare cel mai indicat este lumina laterală 
sau coniralumina. Parasolarul este indispensabil la fotogra¬ 
fierea valurilor, pentru a apăra obiectivul de reflexiile de lu¬ 
mină şi de stropii de apă care sînt inevitabili, din cauză că 
efectul pozei creşte cu cît ne apropiem mai mult de subiect. 

Efectul cel mai puternic se obţine cînd, lucrînd în ge¬ 
nunchi, se poate obţine valul văzut de jos. în unele cazuri, 
şi o perspectivă de sus poate permite, de asemenea, o reali¬ 
zare bună, dacă se prinde momentul în care valul are înăl¬ 
ţimea maximă sau în care se sparge de malul stîncos. 

Se va evita fotografierea întinderilor mari de apă, dacă 
suprafaţa lor nu e brăzdată de valuri sau dacă nu există un 
prim-plan viu sau neînsufleţit, în perfect acord cu peisajul. 

Lipsa prim-planului, în peisajul marin, se traduce prin 
monotonie şi prin lipsă de profunzime şi, de aceea, se va 
căuta ca în prim-planul tabloului să existe un element cît mai 
potrivit cu apa, de exemplu: un vapor, o barcă obişnuită 
sau una cu pînze, un arbore sau un elevator ori o altă insta¬ 
laţie similară, cînd se fotografiază din porturi cu vederi 
deschise etc. 

Chiar cînd se fotografiază de pe un vapor, în largul mării, 
pentru a da tabloului adîncime se va căuta să se introducă 
neapărat un prim-plan, care poate fi constituit de o anumită 
parte a vaporului sau din persoane din jurul nostru. 

Răsăriturile şi apusurile de soare la mare sînt, însă, 
prilejuri pentru cele mai sugestive realizări fotografice de 
artă. Se cer, însă, un cer împodobit cu nori, care să atenueze, 
în parte, strălucirea puternică a soarelui, şi un prim-plan 
adecvat care, împreună cu reflexiile de lumină pe apă, va 
contribui la redarea spaţiului în tablou. 

Peisaj de toamnă. 

Cîţiva arbori, în bună parte desfrunziţi, şi multe frunze căzute, 
aTlate pe jos, sugerează anotimpul în care s-a făcut fotografierea, 
în bătaia razelor soarelui, frunzele de pe arbori apar argintii, iar 
casele, luminate de razele soarelui, strălucesc prin perdeaua de 







Prin ceaţă. 

Un peisaj — realizat în zile cu ceaţă — poate fi foarte reuşit, 
prezentînd un farmec deosebit. Se impune un prim-plan întunecos 
care, în imaginea reprodusă, este constituit de un simplu arbore 
(cu semnele de marcaj pe trunchi). Cîţiva arbori mai departe, în 
relativă neclaritate, dau un efect, foarte reuşit. 


5 — Peisajul In fotoarafie 

C. TOAMNA ÎN FOTOGRAFII! 


Rezonanţa deosebită a impresionantelor aspecte ale 
toamnei a fost întotdeauna izvorul de inspiraţie a numeroase 
opere de artă (plastice, literare, muzicale etc.). 

în domeniul fotografiei, activitatea e determinată, în 
primul rînd, de caracteristicile iconogenice ale anotimpului 
şi, în al doilea rînd, de sensibilitatea artistică a fotografului, 
unită cu cunoştinţele sale de ordin tehnic şi compoziţional. 

1. PEISAJUL DE TOAMNĂ 

într-o zi frumoasă de toamnă, cu soare, s-ar putea crede 
că e încă vară, dacă o ceaţă uşoară şi diafană — care pluteşte 
în aer — nu ar anunţa, împreună cu covorul de frunze ofilite 
care începe să se aştearnă pe pămînt, cu bruma care împodo¬ 
beşte gardurile şi ramurile arborilor, dînd peisajului o 
strălucire argintie care poleieşte decorul, că natura se pregă¬ 
teşte pentru somnul iernii. 

în zilele însorite, peisajul, nuanţat în auriu, ocru şi 
roşu, oferă perspectiva unui uriaş incendiu, ale cărui 
flăcări pîlpîie ritmic în vîntul toamnei. 

A reda, în imagini fotografice, impresionanta melodie a 
toamnei, este o problemă caro poate fi rezolvată în mod 
desăvîrşit graţie progreselor tehnice realizate în fabricarea 
materialului negativ. 

Deoarece o fotografic de toamnă este dominată de nuanţe 
diafane şi de tonuri galbene şi roşii, este natural să se dea 
preferinţă materialului pancromalic , atît pentru modul desă¬ 
vîrşit de redare a culorilor cît şi pentru faptul că are, în 
orele dimineţii şi ale apusului, o sensibilitate generală 
superioară celei a materialului ortocromatic. 

Din cauză că filtrul galben ar reduce vălul fin al perspecti¬ 
vei aeriene, se lucrează fără el, pentru ca să nu se elimine 
din tablou tocmai caracteristica vaporoasă a atmosferei de 
toamnă şi, cel mult, în cazul materialului negativ ortocroma¬ 
tic, se va utiliza un filtru galben deschis. 

Toamna, mai mult ca orice alt anotimp, poate oferi 
motive aproape în orice loc, deoarece nu obligă pe fotograf 
să caute peisaje depărtate, pentru că toamna, prin culoarea 
frunzelor, prin căderea lor şi prin umbrele lungi pe care le 
creează, îşi face simţită prezenţa chiar şi în oraşe, prin 
parcuri. 

în asemenea cazuri se va pune la punct asupra prim- 
planului, de obicei un pom desfrunzit în parte şi cu o formă 
cît mai caracteristică, seva căuta să fie cuprinse şi frunzele 
uscate care încep să se aştearnă pe pămînt. 

Pentru cine ştie să vadă, şirul subiectelor care redau im¬ 
presia de toamnă este fără sfîrşit, deoarece chiar cel mai sim¬ 
plu subiect, cînd este tratat corect, poate reda întreaga poe¬ 
zie a acestui anotimp. 

Astfel, o bancă singuratică într-un parc, care-şi aruncă 
umbra pe aleea presărată cu frunze ruginii, cîteva frunze 
uscate care plutesc pe oglinda unui lac în care se reflectă 
cerul, o imagine de pădure în ceaţă şi un prim-plan sugestiv 
etc., sînt tot atîtea subiecte care pot evoca, în mod simbolic, 
atmosfera melancolică a toamnei. 

Caracteristicile iconogenice ale toamnei sînt următoarele: 

— soarele începe să coboare, să piardă din putere, şi 
umbrele sînt din ce în ce mai lungi, cu cît înaintăm spre 
iarnă; 

— dimineaţa şi seara, şi uneori chiar în timpul zilei, 
ceaţa este frecventă, fapt care dă peisajului o expresie speci¬ 
fică de toamnă şi uşurează totodată şi redarea fotografică a 
perspectivei aeriene; 

— în timpul zilei, atmosfera e caracterizată printr-o 
transparenţă deosebită şi albastrul cerului e împodobit de 
nori care, modelaţi de vîntul toamnei, au o structură mai 
uniformă decît în celelalte anotimpuri şi nuanţează cerul cu 
tonuri în general estompate şi deci fără prea mari contraste; 

— toamna înlocuieşte verdele masiv şi prea nuanţat al 
vegetaţiei, cu bogata gamă a galbenului deschis pînă la 
brunul-roşiatic al frunzelor ruginite, oferind un spectacol 
pe cît de impresionant, pe atît de iconogenic; 

— muncile agricole de toamnă însufleţesc, prin prezenţa 
oamenilor, peisajul liniştit al toamnei; 

— după căderea frunzelor, aspectul peisajului desfrunzit 
recapătă structura grafică şi ornamentală de la începutul 
primăverii, fapt care uşurează redarea unor anumite mo¬ 
tive ; 

— deşi în număr mai mic decît vara şi primăvara, 
toamna oferă şi ea frumoase flori de sezon, a căror prezentare 
în imagini subliniază specificul anotimpului; 

— toamna este şi timpul strîngerii recoltelor de cereale, 
de fructe şi, în special, al culesului viilor, cu veselia şi pito¬ 
rescul caracteristic; 

Ceaţă în Valea Prahovei. 

în prim-plan se observă cîţiva brazi acoperiţi de zăpadă şi fru¬ 
mos iluminaţi de soare. în fund. vîrfurile munţilor depăşesc per¬ 
deaua diafană a ceţii, prin care se zăreşte peisajul acoperit. Prezenţa 
unui tovarăş de drum, care admiră minunata privelişte, ar fi însu¬ 
fleţit imaginea. 

— ploile, care însoţesc mai ales cea de-a doua jumătate 
a acestui anotimp, pot oferi multe prilejuri de a reda artistic 
în fotografie acest anotimp. 


2. ZILE CU CEAŢĂ 

Soarele pierde din putere, iar ploaia şi ceaţa absorb 
culorile, făcînd ca zonele întunecate şi cele luminoase să se 
topească una într-alta. Cel care ştie să admire această frumu¬ 
seţe cenuşie va putea să o redea în tablouri de un farmec 
incontestabil rezultat, probabil, şi din aspectul deosebit 
pe care îl au lucrurile ce ies din ceaţă. 

Greutăţile de învins, la acest gen de fotografie, sînt în 
general mai mici decît îşi închipuie cel care nu le-a întîlnit 
niciodată. 

De exemplu: în cazul unui peisaj cu soare va fi întotdea¬ 
una greu să se introducă întreaga bogăţie de nuanţe din na¬ 
tură în gama restrînsă a gradaţiei hîrtiei, pe cînd la foto¬ 
grafia în ceaţă, avînd contraste mult mai atenuate, tabloul 
va fi compus, în unele cazuri, doar din trei — patru tonuri, 
ceea ce va permite celui care fotografiază să sublinieze 
latura compoziţională, prin manevrarea cu pricepere a 
suprafeţelor mari, mai închegate, alături de care nuanţe 
fine de cenuşiu vor acorda tabloului un farmec deosebit. 

Tabloul trebuie să înceapă cu un ton închis cît mai 
viguros şi să se termine cu un ton cenuşiu-argintiu cît mai 
deschis, albul neapărînd decît în mod excepţional, de exem¬ 
plu în cazul cînd soarele străbate prin ceaţă şi îşi prezintă 
discul argintiu în tablou sau în reflexiile de lumină pe care 
le produce pe o apă. 

Cînd peisajul nu are un prim-plan întunecos convenabil, 
se recurge la un prim-plan viu, care serveşte ca element de 
realizare a profunzimii în tablou. 

Se vor evita detaliile şi se va căuta totdeauna avantajul 
suprafeţelor mari şi închegate. 

Tablouri de ceaţă, de efect, se obţin, în general, dimi¬ 
neaţa sau seara, cînd soarele încearcă să străbată prin 
ceaţă, sau cînd vîntul poartă deasupra peisajului estompat 
fîşii de ceaţă, în contrast cu zonele în care soarele a pătruns 
şi pe care le iluminează cu o delicată strălucire argintie. 

Ca material negativ este preferat (în mod excepţional) 
cel ortocromatic, pentru că redă în imagine, fără filtru, 

aceeaşi impresie pe care o are şi ochiul nostru, în timp ce 
materialul pancromatic are tendinţa de a reda ceva mai 
mult decît vede ochiul, ceea ce, în unele cazuri, poate fi 
un dezavantaj. Acest lucru poate fi însă evitat, dacă la 
materialul pancromatic se utilizează un filtru albastru 
deschis. 

Se va evita supraexpunerea, deoarece ea poate provoca 
pierderea detaliilor din părţile cele mai deschise. 

Developarea se face într-un revelator obişnuit, deoarece 
revelatoarele pentru granulaţie fină dau negative prea moi. 
Impresia pe care trebuie să o lase un negativ cu o poză de 
ceaţă este aceea de puţin subexpus. 

La copia pozitivă se va evita ca, prin Întrebuinţarea unei 
gradaţii dure, să se piardă efectul diferitelor nuanţe aflate 
în negativ. 


3. ZILE PLOIOASE 

Deşi, pentru majoritatea amatorilor, activitatea foto¬ 
grafică este indiscutabil legată de vremea frumoasă, totuşi 
luminozitatea obiectivelor şi sensibilitatea materialului 
negativ permit — chiar în timpul zilelor ploioase — reali¬ 
zarea unor imagini care, de multe ori, sînt mai impresio¬ 
nante decît cele obţinute pe vreme frumoasă. 

Din punct de vedere compoziţional, la fotografia exe¬ 
cutată pe vreme rea, profunzimea va fi redată cu ajutorul 
perspectivei aeriene, accentuată de ceaţă sau de ploaie prin 
punerea accentului de claritate asupra prim-planului (dis¬ 
tanţă corespunzătoare şi diafragma deschisă). 

Pentru redarea expresivă a unei zile ploioase se pot 
alege două căi: vederi de ansamblu sau detalii mai mici, 
dar caracteristice; de exemplu: o imagine sugestivă reflec¬ 
tată într-o baltă de apă de ploaie, o fereastră udată de 
ploaie şi prin care se vede estompat peisajul exterior etc. 

D. IARNA ÎN FOTOGRAFIE 

în contrast cu peisajul de vară, caracterizat prin abun¬ 
denţa verdelui, prin varietatea culorilor, băgăţia detaliilor 
şi frumoasele întretăieri oferite de liniile diferitelor forme 
de teren, ale arborilor şi clădirilor, iarna învăluie totul în 

ftl&ntia albă de zăpadă care, dizolvînd mulţimea detaliilor 
peisajului de vară, face ca numai liniile mari şi formele 
principale ale terenului să iasă în evidenţă, totul fiind 
exprimat doar în nuanţe de alb-negru, adică oferit de-a 
gata în tonurile proprii fotografiei. 

Pe baza constatărilor de mai sus, peisajul de iarnă ar 
putea fi asemănat cu un desen în peniţă, în timp ce peisaju¬ 
lui de vară i-ar corespunde o acuarelă sau un tablou în ulei. 

Lipsa culorilor care caracterizează peisajul de iarnă va 
trebui compensată, însă, prin concentrarea rezultată din 
dominarea liniei şi a suprafeţelor. 

Albul tabloului de iarnă trebuie să servească numai ca 
fond de expresie şi, după cum la fotografia de noapte, lumi¬ 
nile şi obiectele luminate — care formează elementele de 
compoziţie ale tabloului — se proiectează pe întunericul 
nopţii, tot aşa, la fotografia de iarnă, părţile întunecoase 
se vor proiecta pe fondul deschis al zăpezii. 

Grija principală, la peisajul de iarnă, fiind aceea de a 
introduce pete întunecate în tablou, reprezentate în cea 
mai mare parte prin umbre , rezultă deci că (exceptînd anu¬ 
mite motive cu ceaţă), prima condiţie a reuşitei unui pei¬ 
saj de iarnă în fotografie est e strălucirea soarelui care, prin 
umbrele pe care le creează, acordă tabloului plastica necesară. 
De asemenea, numai prin jocul de lumini şi umbre pot fi 
redate aspectul moale şi pufos al zăpezii, strălucirea ţurţu¬ 
rilor de gheaţă sau a milioanelor de cristale care alcătuiesc 
maiestoasa podoabă de chiciură. 

Lumina difuză, din contra, face să dispară toate aceste 
detalii fine şi, răpind tabloului orice plasticitate, îl reduce 
la o tonalitate generală de cenuşiu fără efect plastic. 

Dacă, însă, lumina soarelui este indispensabilă în tabloul 
de iarnă, nu orice fel de iluminare va putea conduce la 
rezultatul dorit. Astfel: 

Lumina din faţă (soarele în spatele aparatului), prin 
lipsa umbrelor, constituie un mod de iluminare plat, fără 
relief şi, dacă acest fel de iluminare este de evitat la orice 
fel de fotografie, în cazul peisajului de iarnă distruge orice 
formă şi orice relief, prezentînd totul într-o suprafaţă albă, 
monotonă. 

Lumina laterală (care cade asupra subiectului sub un 
unghi de 45—90°), pe lingă umbrele purtate pe care le intro¬ 
duce în tablou şi care pot avea, în unele cazuri, aspecte 

Şcoala de schi. 

Foarte bine concepută şi realizată, imaginea este perfect echili¬ 
braţii. In partea de sus, vîrfurile munţilor, incomplet acoperite de 
zăpadă şi, în partea de jos, grupul de schiori care se detaşează. 
Foarte bună plasarea instructorului, în dreapta, jos, şi a schiori¬ 
lor — cu urmele lor de coborîre — pe linia forte a imaginii, 
pe diagonală. 

In drum spre Omul. 
Fotografie interesantă, 
însă lipsită de perspec¬ 
tivă şi cu cerul prea 
uniform înnorat. Turiştii 
sînt bine „prinşi", ca 
mişcare şi plasare. 


Cabana Omul. 

Fotografia constituie un minunat document al capriciilor na¬ 
turii. Zăpada, puternic viscolită, dă cabanei o înfăţişare deose¬ 
bită. Cerul închis, prin filtrare, măreşte interesul fotografiei. 





foarte decorative, face vizibilă în tablou, în mod foarte 
plastic, structura fină şi atît de variată a zăpezii. 

Contralumina constituie un mijloc care asigură cea mai 
sugestivă redare a strălucirii zăpezii. Hîrtia fotografică 
neputînd străluci niciodată, se va face în aşa fel încît în 
tablou să pară că zăpada străluceşte şi lucrul acesta este 
posibil numai prin contrastele puternice de lumini şi umbre 
care rezultă din caracteristicile iconogenice ale contraluminii 
(aureolarea contururilor obiectelor, pulbere de zăpadă care 
străluceşte în soare şi umbre lungi şi puternice îndreptate 
spre privitor). 

Dacă, însă, tonalitatea tabloului de iarnă (care este 
identică cu aceea a viitoarei fotografii), unită cu dispariţia 
detaliilor şi cu dominarea liniilor mari, uşurează mult 
vederea fotografică, şi deci sesizarea intuitivă a caracterelor 
iconogenice ale tabloului, tocmai această simplificare şi 
concentrare, specifice iernii, cer o deosebită grijă în dispu¬ 
nerea în tablou a puţinelor elemente care au mai rămas la 
dispoziţia fotografului. 

Astfel, caracteristica principală a oricărui aspect de 
iarnă fiind strălucirea zăpezii, această strălucire trebuie 
neapărat redată în tablou şi, de aceea, suprafeţele deschise 
trebuie să predomine (circa 2/3) în fotografie. 

Pe acest fond alb va trebui să se reliefeze diferitele 
elemente ale tabloului, în nuanţe care vor varia de la cenu¬ 
şiul cel mai deschis pînă la negru. 

Se va evita reprezentarea prea multor obiecte în tablou; 
atenţia — şi deci cîmpul obiectivului — se va concentra 
■ asupra unui număr cît mai mic de elemente; de exemplu: 
cîţiva arbori încărcaţi de zăpadă sau de chiciură, o casă etc., 
într-o parte a tabloului, iar în cealaltă parte, al doilea 
motiv, mai mic, cu nuanţa mai închisă, pentru echilibrare; 
elementele puţine vor da o compoziţie incomparabil mai bună 
decît în cazul în care întreaga suprafaţă a tabloului ar fi 
ocupată de detalii care împart atenţia privitorului şi, 
distrugînd unitatea, se pierd tocmai liniştea şi măreţia 
tabloului de iarnă. 

De aceea, cîţiva arbori sau chiar numai cîteva trunchiuri 
de arbori, prinşi într-o lumină de efect, prin umbrele pe 
care le proiectează şi printr-o compoziţie echilibrată, pot 
constitui un simbol pentru strălucirea iernii, mult mai eloc¬ 
vent decît o pădure întreagă, reprezentată în tablou. 

Trebuie menţionat însă că, a reda strălucirea iernii, nu 
înseamnă că albul zăpezii trebuie redat în cea mai lumi¬ 
noasă tonalitate a hîrtiei, deoarece aceasta conduce la mono¬ 
tonia unor suprafeţe de un alb imaculat. 

în tabloul de iarnă (cu excepţia luminilor celor mai vii), 
zăpada, care de fapt nici în natură nu apare totdeauna 
perfect albă, va trebui redată în tonul corespunzător albăs¬ 
truiul cerului care se reflectă în cristalele ei, în orele amiezii, 
sau al galben-roşiaticului pe care-1 proiectează, pe suprafaţa 
ei, soarele în amurg. 

Această culoare diferită a zăpezii, după natura luminii 
care se reflectă în cristalele ei, poate fi verificată cu uşurinţă 
cu ocazia executării unei serii de fotografii în culori, în care 
culoarea reală a zăpezii va apărea cu cea mai mare exactitate, 
spre deosebire de ochiul nostru care, în baza unei imprecizii 
de un oarecare grad în aprecierea nuanţelor culorilor, pre¬ 
cum şi în baza unei obişnuinţe de ordin psihologic—avînd 
pentru zăpadă noţiunea de „alb“ — nu vede culoarea reală 
a zăpezii, ci pe aceea pe care „crede că trebuie s-o vadă“. 

Deci albul zăpezii — modulat în mod corespunzător unei 
iluminări plastice — va trebui să domine tabloul, în timp 
ce elementele compoziţionale închise vor trebui să fie reduse. 

1. PEISAJUL ALPIN DE IARNĂ 

Dacă mantia albă a zăpezii transformă orice peisaj, 
evidenţiindu-i, în general, calităţile iconogenice, la peisajul 
de munte acest lucru se observă în cea mai mare măsură, 
ceea ce face ca acest gen de fotografie (atunci cînd este reu¬ 
şită) să dea cea mai puternică impresie despre măreţia naturii. 

Lăsînd la o parte greutăţile legate de ascensiunea pro- 
priu-zisă, pînă la zona apropiată de vîrfurile munţilor, 
peisajul alpin de iarnă prezintă anumite dificultăţi de ordin 
compoziţional, deoarece nu este de loc uşor să se redea în 
fotografie depărtarea lanţurilor de munţi care se pierd în 
zare, legătura lor cu prim-planul, care nu totdeauna e uşor 
de acordat cît mai armonic cu peisajul etc. 

Iată cîteva reguli, cu ajutorul cărora se va putea com¬ 
pune un bun tablou alpin de iarnă: 

— Motivul principal al tabloului trebuie să fie cît mai 
simplu: un munte cu o formă cît mai caracteristică, o casă 
de adăpost, nori frumoşi care plutesc peste vîrfurile munţi¬ 
lor, o vedere în vale etc. 

Bucegiifde pe Cristianul 
Mare). 

Crestele munţilor se de¬ 
taşează frumos din ima¬ 
gine, şi relieful planuri¬ 
lor intermediare este re¬ 
marcabil. Era de preferat 
ca admiratoarea peisaju¬ 
lui — din prim-plan — 
să fi fost fotografiată 
în întregime (picioarele 
si schiurile nu se văd). 


Ciucaţul. 

In lucrarea reprodusă 
se observă o largă per¬ 
spectivă şi arborii din 
prim-plan, cu zăpada 
frumos viscolită. Ilumi¬ 
narea e bună, însă cerul 
e puţin monoton; şi „în¬ 
sufleţirea" imaginii — 
printr-un privitor — 







Ceata se ridică din văi. 
Minunata privelişte pe 
care o pot avea cei care 
se urcă la Înălţimi în 
munţi este bine prinsă 
şi redată în imagine. 


în virf de munte. 

Se prezintă o fotografie 
cu aspect asemănător, 
„însufleţirea" imaginii 
fiind făcută prin pre¬ 
zenţa unui turist — în 
depărtare — care se de¬ 
taşează pe învolburata 
ceaţă care se ridică din 
văi. 






— Motivul principal (care de multe ori constituie însuşi 
fondul tabloului) trebuie să fie despărţit de cel care foto¬ 
grafiază printr-un prim-plan, care să servească drept ele¬ 
ment de comparaţie pentru impresia de spaţiu, de depărtare 
în tablou. 

Cu cît prim-planul va fi acordat mai armonios cu fondul, 
cu atît reuşita tabloului va fi mai deplină. Se vor folosi, deci, 
în ordinea de preferinţă: un arbore cu o formă caracteristică 
sau, la înălţimi prea mari, o stîncă sau numai o parte din 
ea, o cabană sau un adăpost, un podeţ, drumuri, garduri ori 
chiar uşa sau fereastra cabanei, prin care se vede în depăr¬ 
tare un vîrf de munte etc. 

— Cînd nici unul dintre elementele amintite mai sus 
nu stau la dispoziţia fotografului, prim-planul poate fi 
însufleţit prin urme de picior sau de schi care, întrerupînd 
masa albă a prim-planului, conduc spre motivul principal, 
sau chiar prin prezenţa unui tovarăş de ascensiune, plasat 
convenabil într-o parte a tabloului şi privind totdeauna spre 
peisaj. 

— Cînd-prim-planul este constituit de oameni, pe lingă 
accentuarea impresiei de spaţiu în tablou, el mai serveşte 
şi ca element de comparaţie pentru redarea, în imagine, 
a mărimii diferitelor elemente ale peisajului. 

— De un deosebit efect poate fi un prim-plan constituit 
dintr-o porţiune de pîrtie pe care se găsesc 2—3 oameni şi 
care conduce privirea în tablou. 

— Cu ajutorul unui prim-plan viu, bine ales, de multe ori 
se poate transforma un peisaj interesant într-unul demn de 
a fi fotografiat. Astfel, priveliştea unui lanţ de munţi 
depărtaţi, însă cu un prim-plan constituit numai de un 
cîmp uniform de zăpadă, nu va putea alcătui niciodată 
un tablou satisfăcător. 

Dacă, însă, în prim-plan şi într-o parte a tabloului se 
va aşeza o persoană, redată destul de mare şi a cărei umbră 
să cadă în tablou, acesta se va însufleţi prin cele două linii 
noi introduse în tablou (verticala corpului şi orizontala 
umbrei). 

— Un prim-plan viu dă posibilitatea să se întrerupă cu 
el linia orizontului care, în general, are un rol de scindare 
în tablou, realizînd în felul acesta o compoziţie cît mai 
închegată. 

— Se va evita fotografierea peisajului de iarnă cînd 
zăpada e numai pe pămînt, iar arborii goi dau tabloului 

Schiori. 

Este titlul scurt sub care 
este prezentată imagi¬ 
nea. Era desigur mai in¬ 
teresantă indicarea lo¬ 
cului unde a fost făcută 
fotografia. Calitatea fo¬ 
tografiei constă, îndeo¬ 
sebi, în redarea prim- 
planului, în arborii care 
încadrează bine imagi¬ 
nea. 


Pc Postăvarul. 

O fotografie interesantă, 
în care brazii delimi¬ 
tează bine spaţiile albe, 
în care se găsesc nume¬ 
roşi schiori. Prezenţa 
brazilor pe linia orizon¬ 
tului nu a mai făcut ne¬ 
cesară folosirea unui fil¬ 
tru care să delimiteze 
zăpada de cer. 





o notă dezolantă, care distruge impresia de iarnă, deoarece 
o astfel de impresie se obţine deplin numai cînd arborii 
sînt încărcaţi de zăpadă sau de chiciură. 

— La fotografia alpină sub 2 000 m, un simplu filtru 
galben deschis , împreună cu materialul negativ pancromatic , 
este suficient pentru a reda cerul în tonalitatea corespun¬ 
zătoare adevăratului contrast dintre strălucirea zăpezii şi 
albastrul intens al cerului de iarnă. 

Peste 2 000 m nu mai e nevoie de un filtru galben sau 
verde, fiindcă cerul este redat în tablou, chiar fără filtru, 
destul de întunecat. De aceea, la astfel de înălţimi şi, mai 
ales, în jurul amiezii, cînd razele ultraviolete predomină, 
se va folosi un filtru ultraviolet care, nefiind colorat, nu 
va avea nici o influenţă asupra redării culorii cerului, ci 
va elimina numai neclaritatea pe care razele ultraviolete 
o introduc în tablou, din cauză că obiectivele fotografice 
nu sînt corectate pentru ultraviolet, ci numai pentru 
razele luminoase vizibile. 


2. PEISAJUL CU CHICIURĂ 

Seara, o ceaţă deasă; noaptea, un frig aspru, şi dimineaţa 
neapărat o zi cu soare, iată condiţiile în care chiciura împo¬ 
dobeşte, cu aspect de feerie, întregul peisaj de iarnă. în 
adevăr totul — arbori, arbuşti, garduri, fire de telefon 
şi chiar însăşi suprafaţa zăpezii — este încărcat cu miliarde 
de cristale care strălucesc în bătaia soarelui, realizînd un 
decor de basm, care constituie şi o sursă inepuizabilă de 
fotografii frumoase. 

Chiciura valorifică astfel şi cel mai neînsemnat motiv 
şi fotografilor nu li se cere dccît spirit de observaţie pentru 
a găsi, la fiecare pas, nenumărate motive vrednice de a fi 
reproduse prin fotografiere. 

Şi în cazul chiciurii, fotograful se va conduce după prin¬ 
cipiul: cit mai puţin in tablou ; în fragmebtul de natură 
pe care-1 cuprinde, tabloul trebuie să constituie un simbol 
cît mai elocvent al iernii, sub cea mai frumoasă formă a 
ei: chiciura. 

Fie că e vorba de un grup do arbori, de un singur arbore 
sau doar de un puiet de brad, fie că e vorba numai de o cren¬ 
guţă sau de alt mic detaliu, subiectul trebuie tratat în contra- 
lumină laterală sau directă, iar cînd subiectul se proiectează 

Chiciură. 

Chiciura poate să valorifice şi cel mal neînsemnat motiv. De 
preferinţă, „cît mai puţin în tablou", imaginea trebuind să consti¬ 
tuie un simbol cît mai elocvent al iernii, sub cea mai frumoasă 
formă a ei: chiciura. Să nu se uite că trebuie să se lucreze repede , 
razele calde ale soarelui topind foarte uşor chiciura de pe arbori. 

ţ)b cbr, se prezintă cazul — destul de rar — al unei SUpi'â- 
filtrări intenţionate, absolut necesare, pentru ca prin vederea 
întunecată a cerului să se scoată în relief întreaga strălu¬ 
cire a chiciurii. 

Cînd subiectul nu poate fi proiectat pe cer, se va 
căuta un fond întunecat (o parte umbrită, o pădure sau 
alt fond închis), deoarece chiciura are neapărată nevoie 
de contrast. 

Alte motive mici, dar care, fotografiate de aproape şi 
în lumină convenabilă (99% în contralumină), pot da ta¬ 
blouri sugestive, sînt: florile de gheaţă, ţurţurii de gheaţă 
etc. Trebuie amintit numai faptul că, la fotografierea moti¬ 
velor de chiciură, trebuie să se lucreze repede , fiindcă razele 
calde ale soarelui scutură foarte uşor chiciura de pe pomi. 


XIV. PEISAJUL INDUSTRIAL 

In căutarea minunatelor şi variatelor privelişti ale ţării 
noastre, — de la munte la mare şi de la deal la cîmpie-—, 
fotograful amator va fi impresionat, desigur, de măreţia 
unui nou peisaj romînesc: peisajul industrial. 

In ţara noastră, prin construirea socialismului, oamenii 
muncii au reuşit să schimbe însăşi înfăţişarea naturală a 
multor locuri, completîndu-le cu noi aşezări, creaţii ale 
geniului omenesc. 

Dacă, pînă de curînd, Ceahlăul privea cum Bistriţa îşi 
poartă apele sale tumultoase spre Şiret, astăzi — datorită 
barajului de la Bicaz — el îşi oglindeşte crestele stîncoase, 
cu coroana de nori, în apele unui lac liniştit. Şi aceasta 
în timp ce, din valea Bicazului, înaltele coşuri ale fabricii 
de ciment încearcă să-l întreacă în măreţie. 

„Cetăţile de foc“ care străjuiesc — de o parte şi de alta — 
măreţul Retezat, sînt o mîndrio a industriei noastre grele. 
Ziua, ochiul poate să cuprindă în amănunt aceste măre Le 
realizări, iar noaptea, feericele lumini ale vieţii care pulsează 
fără întrerupere, ne umplu de uimire. 

La poalele Carpaţilor, turlele sondelor, care scot „aurul 
negru 11 din străfundurile pămîntului, se înalţă semeţe peste 
dealuri şi muscele, iar rezervoarele şi conductele ţes un 
păienjeniş argintiu peste decorul verde al peisajului. 

Pe malurile Dunării, fluviul pe care mii de vase îl stră¬ 
bat, se găsesc instalaţii portuare, precum şi multe fabrici. 

Delta Dunării, paradisul păsărilor, cu nesfîrşitele întin¬ 
deri de apă, stuf şi sălcii, dar cu rare aşezări omeneşti, 
este astăzi în plină transformare. Centrul industrial pentru 
recoltarea şi valorificarea stufului este în continuă dezvoltare. 

Oriunde ai privi, pe văile rîurilor, pe nesfîrşitele şesuri, 
peste tot întîlneşti fabrici, uzine, baraje şi şantiere. Toate 
acestea au creat noul peisaj al ţării noastre, peisajul indus¬ 
trial. 

în fotografie, el trebuie să fie o imagine concretă, în 
care privitorul să vadă — pe lingă frumuseţile ţării noastre— 
şi transformările care au loc în natură şi în viaţă, ca rezultat 
al construcţiei socialiste. 

Prezenţa omului este necesară, în majoritatea peisa¬ 
jelor industriale, deoarece el este creatorul lor şi tot el dă 
viaţă imaginii, prin desfăşurarea activităţii de fiecare zi. 

Plasarea lui în prim-plan—ca element principal în com¬ 
poziţie — sau în planul următor, depinde de cerinţele 
compoziţionale ale imaginii, de ideea urmărită şi de efectul 
pe care vrea să-l obţină cel care fotografiază. 

Nici pentru fotografierea acestui gen de peisaj nu pot 
fi urmate reguli rigide, care să se aplice în mod automat. 

Artistul trebuie să găsească locul cel mai potrivit pentru 
fotografiere, trebuie să aprecieze lumina cea mai convena¬ 
bilă şi să aşeze omul — sau oamenii — la locul cel mai 
potrivit. 

Plasarea obiectivului industrial în prim-plan face ca 
acesta să capete importanţa necesară. Dacă e situat în 
planuri mai depărtate, obiectivul capătă o importanţă secun¬ 
dară sau rămîne complet şters. 

Totuşi, pentru ca fotografia să constituie un „peisaj 
industrial 11 trebuie să conţină şi o parte din panorama 
locului în care este situat obiectivul respectiv. 

Coşurile înalte ale unor fabrici sînt elemente foarte 
iconogenice, care dau imaginii un pronunţat caracter indu¬ 
strial. 

„Aşezarea 11 sau „regia 11 trebuie să nu se facă însă simţită 
în imagine, să fie cît mai discretă şi să pară că „surprinde 11 
în toiul activităţii persoane absolut necunoscute, care pri¬ 
vesc la lucrul lor, sau oriunde, afară de aparatul fotografic. 

Nu se recomandă, şi mai ales în cazul în care există 
un singur coş, ca acesta să fie plasat în mijlocul imaginii, 
deoarece astfel imaginea va fi tăiată în două, ceea ce va 
face să piardă mult din punct de vedere compoziţional. 

Peisaj nou pe întinsul 
tării nottslre. 

Se prezintă lucrarea de 
artă necesară trecerii u- 
nei conducte peste cursul 
unei ape. Proiectată pe 
cer, lucrarea constituie 
un interesant joc de 
linii. 


Dioua albie a Bistriţei. 
Imaginea este prezentată 
bine, văzută de sus în 
jos şi avînd ca orizont 
terenurile învecinate, 
ceea ce pune în valoare 
linia sinuoasă a noii 
albii. 








Cetatea ie oţel. 

Este titlul sugestiv sub care se prezintă peisajul oferit ele unul 
dintre locurile, din ţara noastră, unde se făureşte oţelul. Imaginea 
este dominată de coşurile fumegînde, pe cerul devenit plumburiu,' 
iar in prim-plan, detaşîndu-se net transportul minereului. Foarte 
bine este prins momentul în care un vagonet plin coboară, iar 
altul gol urcă. De asemenea trebuie subliniată plasarea stîlpului 
din dreapta şi diagonala pe care se găsesc cablurile şi vagonetele. 


Fotografia unei fabrici cu unu sau cu mai multe coşuri, 
din care nu iese însă fum, va arăta inactivitate, pe cînd 
aceeaşi imagine, cu coşurile fumegînde, va arăta că în 
fabrică se lucrează intens; deci poza nu va fi statică, ci va 
prezenta un dinamism accentuat, plin de viaţă. 

ÎNCHEIERE 

Fotograful amator nu trebuie să uite că: 

* Orice fotografie, de orice gen, trebuie să reprezinte 
o idee concretă şi completă. 

* Pentru a obţine un peisaj reuşit, cel care fotogra¬ 
fiază trebuie să ştie să interpreteze , mai mult decît să repro¬ 
ducă natura. 

* Lumina creează umbra şi umbra creează relieful. Ale¬ 
gerea iluminării subiectului este de cea mai mare impor¬ 
tanţă, de ea depinzînd însăşi plastica imaginii. 

* încadrarea unei imagini înseamnă gruparea armo¬ 
nioasă şi estetică, în cadrul ei, a elementelor care o compun. 
Ea se poate obţine, cel mai bine, pe geamul mat sau în vizor. 

* Geamul mat inversează sensul dreapta-stînga şi răs¬ 
toarnă imaginea, iar vizorul — la unele aparate — inver¬ 
sează numai sensul dreapta-stînga. 

* Compoziţia trebuie făcută astfel, îneît interesul ochiu¬ 
lui să fie reţinut în întregime în cadrul imaginii, iar pri¬ 
virea să nu meargă niciodată înafară. 

* Suprafaţa imaginii trebuie folosită în întregime şi cu 
maximum de efect. Prim-planul şi norii (pe fond) dau, în 
acest scop, un ajutor preţios. 

* în adîncime, subiectul se găseşte de obicei în planul 
din mijloc, prim-planul servindu-i drept cadru, iar fondul, 
drept decor. Excepţiile nu scutesc pe fotograf de atenţia 
pe care trebuie să o dea planurilor care nu conţin subiectul. 

* Simetria trebuie evitată, deoarece împarte (taie) ima¬ 
ginea şi creează monotonie. Pentru aceasta, linia orizontului 
şi subiectul trebuie aşezate după una dintre liniile forte ale 
imaginii. 

* Formatul imaginii este determinat de predominanţa 
liniilor din tablou (cele orizontale conduc la formatul pe 
lat, iar cele verticale, la formatul în înălţime). 

* Efectul dinamic maxim se obţine după diagonala 
forte a formatului în înălţime, iar efectul dinamic minim, 
după diagonala slabă a formatului pe lat. La formatul 
pătrat, diferenţa de efect este mai puţin simţită. 

* După ce imaginea a fost realizată, trebuie să inter¬ 
vină simţul autocritic, care să analizeze şi să corecteze 
greşelile. 

